
I skyrius 


Momas jiems pasakė: „Gimiau 1617 metais Pa- 
ryžiuje. Buvau pameistriu pas Foleną Paryžiuje. Pas 
Riuisą, vadinamą Reformatu, Tulūzos mieste. Pas 
Hemkersą Briugėje. Po Briugės gyvenau vienas. 
Briugėje pamilau moterį, ir mano veidas buvo vi- 
siškai nudegintas. Dvejus metus slėpiau šitą bjaurų 
veidą ant skardžio virš Ravelo, Italijoje. Viltį prara- 
dę žmonės gyvena užsisklendę. Visi įsimylėję žmo- 
nės gyvena užsisklendę. Visi knygų skaitytojai gyve- 
na užsisklendę. Viltį praradę žmonės gyvena pakibę 
erdvėje kaip nutapytos ant sienų figūros —- nekvė- 
puoja, nekalba, neklauso. Skardis virš Salerno įlan- 
kos buvo siena, atsigręžusi į jūrą. Taip ir neberadau 


džiaugsmo su kitomis moterimis. Bet trūksta man 
ne šito džiaugsmo. Trūksta jos. Todėl visą gyvenimą 
piešiau tą patį apimtą šėlsmo kūną, apie kurį visa- 
da svajojau. Kortų gamintojai, kurių globoje dirbau 
Tulūzoje, vadino romaninėmis kortų malkas, kurių 
figūros vaizduoja romanų herojus. Antikinėmis — 
kortas, kuriose nupiešti Biblijos pranašai ar romė- 
nų istorijos karvedžiai. Erotinėmis — kortas, kurios 
rodo scenas, iš kurių mes randamės. Dabar gyvenu 
Romoje ir raižau šias religines scenas ir šias nepado- 
rias kortas. Jos parduodamos pas estampų pirklį su 


juodo kryžiaus iškaba via Giulia““. 


* 


Džulijos garvėje (žr.). ( Čia ir toliau vertėjos pastabos.) 


II skyrius 


1639 metais Jakobas Ver Jakobšas, Briugės mies- 
to auksakalys, tiems metams buvo išrinktas ir pa- 
skirtas teisėju. Jis turėjo dukterį, kuri buvo keista 
ir graži. Šviesiaplaukė, labai balto gymio, aukšta, 
truputį gunktelėjusi, plonu juosmeniu, smulkiomis 
plaštakomis, svariomis krūtimis, labai tyli. Jaunasis 
graveris Momas pamatė ją per auksakalių šventės 
procesiją. Jam buvo dvidešimt vieneri metai. Buvo 
išėjęs mokslus pas Riuisą Reformatą Tulūzoje. Mo- 
mas atvyko iš Liunevilio kartu su Eraru, pravarde 
Brolėnas, bet šis paskui su juo išsiskyrė ir patraukė 
į Maincą. 

Jos grožis jį tarsi nusiaubė. 


Jos aukštas stotas jį suviliojo. 

Todėl, pats to nesuprasdamas, jis nusekė įkandin 
jos. 

O štai ji suprato. Momas pagavo jos žvilgsnį, 
mestą į jį. Šis žvilgsnis išliko jame visą gyvenimą. 
Jis tuoj pat paklausė meistro, pas kurį dirbo, ar šis 
negalėtų jai apie jį užsiminti. Jo meistras, garsus 
žmogus (tai buvo Janas Hemkersas), sutiko padėti 
neužduodamas nė menkiausio klausimo. Jie nuėjo 
jos pasveikinti. Ji pakėlė akis. Atsakė į jų pasveikini- 
mą nusilenkdama. Bet jie neištarė vienas kitam nė 
žodžio. Tik pasisakė, kuo vardu. Nuo šios akimirkos 
jis tykojo jos visur laisvajame mieste. Nepraleido nė 
vienų mišių, į kurias ji ėjo. Įvairiomis dingstimis įsi- 
gavo į municipaliteto iškilmes. Lankė visas muges. 
Dalyvavo visuose viešuose šokiuose ir visose šventė- 
se, organizuojamuose Briugės teismo įstaigų. 

O ji gaudė akimis jo siluetą. Matė jį glaustantis 
už kanalus kertančių tiltų parapetų. Aikštėse už ak- 
meninės fontanų briaunos. Matė jo šešėlį susiliejant 
su juodu priebažnyčių šešėliu ir su siauresniu ir gel- 
tonesniu šešėliu, nutįstančiu už kolonų bažnyčiose. 
Kiekvienąsyk, kai šmėstelėdavo jo pavidalas, ją užlie- 


davo palaima. Vos tik susidūrusi su jo akimis, ji tuoj 
pat nuleisdavo vokus. Kartais ji elgdavosi keistai, 
tūnodavo susikūprinusi, išbalusi pakampiuose, jos 
neįmanoma buvo aptikti net vidury šviesios dienos. 

Jis papirko tarnaitę. O gal buvo atvirkščiai: tar- 
naitė atėjo pas jį. Šitas momentas svarbus, bet apie 
jį nieko nežinoma. Šiaip ar taip, jie pagaliau susiti- 
ko akis į akį. 

Tai įvyko mažučiukėje šoninėje koplytėlėje. Šal- 
tame kaip ledas kampelyje. Didžiojoje Briugės li- 
goninėje. Labai šalta. Jie skendi rudoje atraminės 
sienos prieblandoje. Tarnaitė eina sargybą. Graveris 
pameistrys neranda ką pasakyti vienturtei renkamo- 
jo teisėjo dukteriai. Tada jis baikščiai pirštais prisi- 
liečia jos peties. Ji įspraudžia savo ranką į jo rankas. 
Atiduoda savo gaivią ranką jo rankoms. Tai viskas. 
Jis suspaudžia jos ranką. Jų rankos sušyla, paskui 
ima degti. Jie nesikalba. Jos galva nusvirusi. Paskui 
ji žvilgteli jam tiesiai į akis. Išplečia savo dideles akis 
įdėmiai į jį žvelgdama. Šituo žvilgsniu jie paliečia 
vienas kitą. Ji nusišypso. Jie išsiskiria. 

Jaunoji moteris niekada nekalba. 1639 metų pa- 
vasaris. Jai aštuoniolika. Jos laikysena tokia drovi, 

kad ji atrodo mažumą kuprota. Jos kaklas ilgas. Ji 
visada vilki griežtus pilkus drabužius. Momas žino, 
kad ji pažadėta sekretoriui dabitai, kuris dirba pas 
jos tėvą ir yra, beje, taip pat vieno Jano Hemkerso 
draugo sūnus. 

Nuo šiol ji atsisako kalbėtis su juo. Net neno- 
ri valgyti akivaizdoje vyro, už kurio turi ištekėti. Ji 
mėgsta gerai pavalgyti, bet viena, lovoje, už savo 
lovos užuolaidėlės, tarnaitei budint už durų, kad 
niekas jos neužkluptų dedančios maistą į burną. Ji 
laukia Momo be atvangos, dieną ir naktį. Svajoja 
valgyti su Momu lovoje. Viena su Momu užtrauk- 
tos lovos užuolaidėlės šešėlyje. 


III skyrius 


Momas sako: „Per antrą pasimatymą aš nusekiau 
koridoriumi paskui mažą žvakutę, įsmeigtą į varinį 
dubenėlį“. 

Momas dar sako: „Kiekvienas seka paskui tamsos 
nuotrupą ir nugrimzta joje. 

Vynuogės grūdas pučiasi ir plyšta. 

Vasaros pradžioje visos slyvos ima aižėti. 

Ar yra toks žmogus, kuriam nepatinka, kai 
sprogsta vaikystė?“ 

Ji sako: „Nežinau“. 

Momas, Jano Hemkerso pameistrys, seka paskui 
liepsnelę, seka paskui dubenėlį ir rausvus pirštus, 
seka paskui tarnaitę, seka paskui apšviestus pečius, 


1] 

slenka palei koridoriaus sieną, apmuštą oda. Kai jis 
pirmą kartą išrengia Briugės miesto teisėjo dukte- 
rį, tai nutinka Vet Jakobšo namuose. Tai paprastas 
miestelėno namas, atsigręžęs į kanalą. Jie pastumia 
žvakę kiek tik įmanoma toliau. Žvakės šviesoje jų 
sutrikimas abipusis, paskui vieno drąsa prilygsta 
kito drąsai, jie visiškai nuogi, jų džiaugsmas staigus, 
jų geismas beveik tuoj pat sukyla iš naujo. Per va- 
landą po jo išėjimo jaunosios moters troškulys vis 
didėja. Kitomis dienomis, kai ji sutinka graverį, iš- 
drįsta pakartoti visus tuos gestus, kuriuos jos siela 
įsivaizduoja, kai ji miega. Kai nemato jo, kai ji vie- 
na, bala iš geismo. Sako, kad jai skauda krūtis. Sako 
jam, kad jos žiedas, nuo šiol visada atviras, nuo šiol 
visada kvapnus, yra nuolat drėgnas. Nors jie dažnai 
susitinka, kiekvienąsyk suartėti negali. Keista, kai ji 
išgyvena malonumą, kai jos kūnas tai aiškiai rodo, 
jos veide niekada neatsispindi džiaugsmas. Momą 
graverį tai stebino. Vieną dieną ji pasakė jam: „Man 
gėda jums sakyti, bet mano pilvas tarsi žarija“. Jis jai 
pasakė: „Nesivaržykite taip man kalbėdama. Mano 
varpa kiekvienąsyk atsistoja, kai prisimenu jūsų 
žvilgsnį, net kai esu gatvėje, net kai dirbu dirbtuvė- 


je“. Pamažu ji pradeda šauktis jo bet kurią valandą. 
Neskaičiuodama, kiek tai truks. Kad ir vienai minu- 
tei. Ji gėdijasi savo godulio ir savo įkyrumo, bet ne- 
gali atsispirti geismui matyti jį šalia. Na, o Momui 
šie kvietimai sudaro nepatogumų, nes jis turi dirbti 
Hemkersui, be to, mažiausias nukrypimas nuo tvar- 
kos gadina rūgšties skiedinį, bet nesvarbu, jis tuoj 
pat eina į tą vietą, kurią jam nurodo tarnaičiukė. 

Sode (1639 metų liepą). 

Du kartus kambaryje. 

Rūsyje, pasišviečiant pridengtu geležiniu ži- 
bintu. 

Senoje plytinėje. 

Šešis kartus mansardoje. 

Pas smuklininką. 

Vieną kartą valtyje, kurią ji išsinuomojo visai 
dienai. 

IV skyrius 


Pas smuklininką. 

Staiga atsiveria langas, lyg būtų trenkęs perkū- 
nas. Ant sugulusių meilužių susyk pabyra stiklo 
šukės. Jakobšo sekretorius dabita, kuris vadinasi 
Vanlakras, susižeidė trupindamas lango stiklus. Jis 
svirduliuoja. Jo lūpa kraujuoja. Jis atkemša mažy- 
tį keraminį buteliuką, kurį laiko rankoje. Taikosi 
šliūkštelėti azoto rūgštį iš buteliuko į Momą, kuris 
atsiskyrė nuo balto ir nuogo Jakobšo dukters kūno. 
Momas bando atsistoti, jo varpa dar gliti ir mėlyna, 
jis nori muštis su Vanlakru, žengia artyn, traukiasi 
šalin, atšoka atgal. Ši akimirka tokia pat juokinga 
kaip ir bergždžia. Jakobšo dukters sužadėtinis jau 


kliustelėjo azoto rūgštį. Momo smakras, lūpos, kak- 
ta, plaukai, kaklas nudeginti. Nukenčia net ir teisė- 
jo dukters ranka. Ji kaukia. Visi kaukia, toks baisus 
kiekvieno skausmas. Momas išgabenamas pas savo 
meistrą. Hemkersas iškviečia gydytoją, šis imasi gy- 
dyti pameistrį. Jo akys nepažeistos. Veidas jau visas 
išputęs. 

Paskui žaizdos supūliuoja. Jo kančia begalinė. 

Kai karštis nukrinta, Momas nori vėl užmegzti 
ryšį su renkamojo teisėjo dukteria. Jis susiranda tar- 
naitę. 

Tarnaitė pasako, kad jos ponia nepageidauja su 
juo susitikti. Ji, beje, priduria, kad ponia per visas 
tas dienas, kol jis kentėjo, nė karto nepasiteiravo 
apie jo sveikatą. 

— Vadinasi? — klausia Momas. 

— Vadinasi, toks jos noras, — atsako nepatogiai 
pasijutusi tarnaitė. 

Momas rašo Jakobo Vet Jakobšo dukteriai. 

Didysis Hemkersas, artimai susijęs su Jakobu Vert 
Jakobšu, pastarojo spaudžiamas (jis neslepia nuo 
Momo, kad šis teismo pareigūnas, darąs laisvaja- 
me Briugės mieste daugmaž viską, kas jam užeina 

ant seilės, laiko jį savo valioje), atskairo Momui pa- 
mokslą, kad šis paliktų ramybėje jo draugo dukterį. 
Jaunasis Vanlakras nubaudžiamas pinigine bauda. 
Hemkersas priverčia savo pameistrį, kuris mokosi 
oforto meno, priimti teisėjo nustatytą sumą. Mo- 
mas įsideda baudą į kišenę. Jaunasis graveris, kuris 
vis dar kankinasi, kad teisėjo duktė jo išsižadėjo ir 
tyli, atrodo bemaž ramus. Jis vėl darbuojasi Hem- 
kerso dirbtuvėje. Lakuoja vario plokštes tamponu. 
Galanda ant akmens — ne vieną, o greičiau du kar- 
tus — raižomąsias adatas. 

Šrai tokią akimirką jaunoji mergina atsiunčia 


jam laišką. 


V skyrius 


Jakobo Vert Jakobšo dukters laiškas, rašytas Mo- 
mui: „Man buvo malonu gauti jūsų laišką, kuriame 
prašote atsiųsti žinią, rašytą mano ranka. Jis byloja 
apie jūsų meilę, ir aš jums už tai dėkinga. Mano 
ranka sužalota, bet gyva. Visi pirštai, kuriais Dievas 
malonėjo mane apdovanoti, juda. Ir krutinu juos 
netgi be jokio vargo. Jų padedama aš ir rašau, nuo 
šiol jų netraukia joks mėšlungis ir nekliudo jude- 
siams. Jūs pridėjote prie savo laiško gražią dovaną, 
kuri mane pamalonino. Tame portrete, kuriame 
pavaizdavote mano veidą ir krūtinę, aš atrodau itin 
patraukli, toks puikus yra jūsų menas. Raudoni 
vėžlio skydo rėmeliai — gražūs. Aš žirklėmis nukir- 

pau krūtinę, nes ją išraižėte nuogą, ir ji pasirodė 
man nepadori. Man akys paplūdo ašaromis, kai 
po pusryčių mano žvilgsnis užkliuvo už jūsų laiš- 
ko ir šito mažyčio mane vaizduojančio portreto, 
kurį malonėjote padaryti su savo šticheliu, nes aš 
jums sakau sudiev. Užvakar žiūrėjau į jus bažnyčio- 
je. Vakar mačiau, kaip einate garvele ir įžengiate į 
savo meistro dirbtuvėlę. Jūs tapote baisus. Be to, 
pagalvojau, peržvelgdama atmintyje jūsų vaidą su 
Enmonu, kad jūs labai blogai kaunatės. Blogiau ne- 
įmanoma. Visų labiausiai aš priekaištauju sau, kad 
begėdiškai atsidaviau jums. Apmąsčiau tai ir iš tiesų 
dėl to apgailestauju. Todėl prieš valandą nuėjau pas 
tėvą paprašyti, kad paspartintų mano sutuoktuves 
su tuo, kuris nuplikino man ranką šliūkštelėdamas 
bucteliuką, ir tėvas nusprendė, kad po to blogo gar- 
so, kurį sukėlė šitas vaidas mūsų mieste, užsakai bus 
paskelbti pačiu laiku, nes sužadėtuvės jau yra įvyku- 
sios anksčiau. Mano durys jums amžinai uždarytos. 
Mes daugiau nepasimatysime. Nani“. 


VI skyrius 


Po kelių dienų, vieną rugpjūčio rytą, 1639 me- 
tais — buvo labai graži diena - jį pažadina Nani. 
Momas netiki savo akimis. Ji čia, jo mansardoje. 
Mergina, kurią jis myli, grįžo. Ji pasilenkusi virš jo. 
Tapšnoja jam per petį. Jis nuogas. Ji anaiptol ne- 
geidžia jo nuogystės. Užmeta marškinius jam ant 
pilvo. Sako tyliai, įsakmiu balsu: „Klausykite! Klau- 
sykite!“ 

Ji atsigręžia, tarsi kas ją vytųsi. Atrodo kaip mo- 
teris, apimta baimės. Jos akys žybčioja nerimu. Vei- 
das rausvas, švelnus, ilgas, sulysęs, rimtas. Paakiai 


pajuodę. Ilgi plaukai paprasčiausiai surišti už pilko 

kyko. Vilki pilka suknele su balta freza*. Ji gražesnė 
negu bet kada. Ji lenkiasi prie jo. 

— Jūs nedelsdamas privalote išvykti. 

Miegantysis atsisėda lovoje. Jis trinasi pirštais vo- 
kus. Nerangiai lygina plaukus. 

— Turite šiandien par išvykti iš miesto. 

— Kodėl? 

— Tuoj pat. 

— Kodėl tuoj pat? 

— Jis ateis. Jis nori jus užmušti. 

Ji su pasibaisėjimu paliečia jo veidą ir sako: 

— Aš mylėjau buvusį veidą. Man liūdna, kad jį 
praradote. 

— Ką jūs padarėte? Kodėl aš turiu tuoj pat iš- 
vykti? — klausia Momas, ūmiai išplėšdamas galvą ir 
plaukus iš Nani Vert Jakobš rankų. 

Ji tyli. Jos ranka lėtai slenka prie marškinių, ku- 
riuos ji užmetė ant nuogo dailininko kūno, jį slėp- 
dama. Ji švelniai suspaudžia, paskui čiumpa per me- 
džiagą varpą, ir ta įsitempia po marškiniais. Tada 
staiga paleidžia varpą, sukietėjusią nuo jos prisilieti- 


* Freza- plati, apskrita apykaklė. 


mo. Žiūri į jį. Apdovanoja jį žavia šypsena. Bet jau 
nebesišypsodama sako: 

— Nes pasakiau jam, kad myliu jus. 

Staiga ji paplūsta ašaromis. Išsišnypščia. 

— Jūs išties pasidarėte baisus, — sako ji. 

— Aš nieko negaliu padaryti. 

— Tikrai, jūs savęs nematote! 

Ji įsikiša nosinę į rankovę. Sako jam: 

— Aš norėjau, kad jis jus užmuštų. Dabar neno- 
riu, kad jis jus užmuštų. 

Vos tik jai ištarus tuos žodžius, jis išsiplėšia iš jos 
glėbio. Atsikelia, apsirengia, nusileidžia du aukštu 
žemyn, užeina į savo meistro butą, pasikalba su juo 
ir jo žmona. Išvyksta neatidėliodamas. 

Momas sako: „Reikėjo išsinešti savo varganą 
giesmę kitur. Kaip yra prapulties muzika, taip yra ir 
prapulties tapyba. 

Azoto rūgštis keistesnė negu spalva. 

Kadangi jo veidas buvo nuplikytas, tie, kurie jį 
pažinojo, nebeatpažino jo. 

Jis negandą pavertė galimybe. Pradėjo vagiliauti 
Briugėje persirenginėdamas. Nuvyko į Antverpeną, 
kur niekas nežinojo, kas jis, ir vėl vagiliavo. Vagilia- 
vo, bet mylėjo ją. Kai suvokė, kad myli, nesupran- 

tama kodėl, tik ją, liovėsi vagiliavęs ir ieškojęs ma- 
lonumo gatvės merginų draugijoje, jos nesibaidė jo 
veido, jas, paprasčiau tariant, džiugino pinigai. Nu- 
sigavo į Maincą. Maince Momas Graveris vėl susi- 
tiko su Eraru Brolėnu ir apsigyveno su juo viename 
apšildomame kambaryje. Kambarys buvo ganėtinai 
erdvus, ir jis galėjo pasidėti jame savo plokšres, Ia- 
kus, dėžę, molbertą, balandžio plunksnas, voneles. 
Jis ją pamatė po metų, 1640-aisiais. Ankstyvas po- 
pietis. Ji viena, apsirengusi mėlyna geltona suknele, 
stoviniuoja prieš prabangų auksinį varpą Mainco 
Auksakalių gatvėje, laukia jo. 

Jis ir vėl negali atitraukti akių nuo jaunosios 
moteIrs. 

Sustoja. Ji masina jį labiau negu bet kada. Žen- 
gia jo linkui, truputį nulenkusi galvą. Atsakydama 
į vieną iš jo klausimų, patvirtina, kad ištekėjusi jau 
dešimt mėnesių. Į naują klausimą atsako, kad taip, 
turi vaikelį. Kieno jis? Ji neatsako. Pakelia akis. Juo- 
kiasi. Suima jo ranką. 

— Eikš, — sako ji. 

— Ne, - atsako jis. 

Žiūri į ją. Paskui papurto galvą — „ne“. Pabėga. 


VII skyrius 


Jis bėgo, bėgo. Išsidangino iš Mainco. Išbuvo 
vienas dvidešimt dienų, nekišdamas laukan nosies 
iš užeigos kitame Reino krante, kur apsigyveno su 
šešiais kitais vyrais lyg ir kokiame tvarte. Dvidešimt 
dienų raudojo be ašarų, duso įsirausęs į šieną. Pas- 
kui iškeliavo, patraukė per Viurtembergą, kantonus, 
Alpes, Popiežiaus valstybę, Romą, Neapolį. Dvejus 
metus slėpė savo veidą Ravele virš mažo kaimelio, 
ant skardžio, virš Salerno įlankos. Pagaliau atėjo 
1643 metai. Roma, Aventinas, terasa su stogeliu, 
naktį vaizduojantys estampai, skandalingasis 1650 
metų rinkinys, erotinės kortos, kuriose jis svajojo 


mylįs. Ant estampų perteikta juodo Maltos kryžiaus 

iškaba v/2 Giulia. Estampų pirklys turėjo krautuvėlę 
prie Palazzo Farnese. Kad nusigautų pas jį, graveriui 
tereikia paėjėti šimtą metrų Tiberio pakrante, pra- 
eiti pro sinagogą, kirsti žydų getą. Jis pasirašinėjo 
kairėje apačioje: Meaumus sculpsit“. Kadaise jo tė- 
vas buvo žvakdirbys. Retas žvakdirbio sūnus tampa 
raižytoju. Lasno tėvas, Kalo** tėvas, Puaji*** tėvas 
buvo auksakaliai. Vaikas, parodęs neįtikėtinų gabu- 
mų keliais pieštuko brūkštelėjimais atkurti natūra- 
lią pozą ir kūno judesius, ištraukti iš tamsos rankas 
ir veidus, atvaizduoti bjaurias, varganas ar gėdingas 
scenas, kokių dar niekas nematė, labai anksti buvo 
įtaisytas mokiniu pas meistrą. 


* Sculpsit (/or.) — išraižė. Grafikos kūrinio signacūros dalis. 
** Jacgues Callot - prancūzų graveris ir tapytojas (1592-1635). 
Didelis oforto meistras. Jo įraka XVII a. graveriams buvo milžiniška. 
*** Francois de Poilly - prancūzų graveris (1622-1693). 


VIII skyrius 


Momas, būdamas keturių dešimčių metų, saky- 
davo, kad jis išgyvenęs aštuonias ekstazes. Vienam 
draugui romiečiui, paklaususiam, kokios jos, atsa- 
kė: „Sapnas, prisiminimas, Klodo Želė* rankų dar- 
bo drobė, kurią jis padovanojo man 1651 metais, 
vaizduojanti šventąją Pauliną Ostijos uoste, jauną 
merginą priešais laivus Briugės uoste“. Paskui liovė- 
si kalbėti ir susimąstė paskendęs tyloje. Tai tebuvo 
keturios ekstazės. 

Po keleto dienų, per Verbų šventę, vis toje pačio- 
je Momo dirbtuvėje ant Aventino kalvos, draugas 


* Claude Gellėe (1600-1682), dailės istorijoje žinomas Klodo Lo- 
reno (Claude Lorrain) vardu. Daugiausia gyveno ir dirbo Romoje. Tai 
šviesos ir saulės dailininkas, vienas iš prancūzų peizažo meistrų. 

vėl pabandė atnaujinti pokalbį ir paklausė graverį, 
kodėl jis nutilo, prisiminęs vizijas. 

— Todėl, kad kai man prieš akis stoja kai kurie 
paveikslai, aš kenčiu, — atsakė jis. 

Iš dar vėsios gatvelės nuaidėjo giesmė, Pueri 
Hebraeorum vestimenta prosternebant in via**. Išėję 
iš Bocca della Verita bažnyčios navos vaikai žengė 
Šv. Sabinos bažnyčios link. Procesija baigs savo ke- 
lią mišparais prie apaštalo kapo San Paolo fuori le 
Mura** bažnyčioje, kur sudės savo paskutines ša- 
kas. 

Ilgokai užtrukusi procesija pajudėjo iš gatvelės ir 
pasiekė Tiberio krantą. Giesmė ėmė tolti. 

Staiga giesmė nutilo. 

Graveris ir jo bendras dirbo tylėdami. 

Tos pačios dienos vakare ofortistas nutraukė 
juodo aksomo uždangą nuo drobės, dovanotos Lo- 
reno. 

Tai buvo pirmas stebuklas, kurį Momas parodė 
savo bendrui. 

* Žydų vaikai klojo ant kelio drabužius (/or.). 


** San Paolo fuori le Mura - Šv. Pauliaus už sienų bazilika Romo- 
je, pastatyta, kaip teigiama, šv. Pauliaus kapo vietoje. 


Paskui jis ištraukė iš skrynios stiklainį. Jame buvo 
žmogaus ausis. Ji buvo labai nublankusi. Tokia per- 
matoma kaip plaštakėlės varlių letenėlių galuose. 

Trečia, Momas grįžo prie skrynios ir išėmė kili- 
mą, išvyniojo jį ant žemės, ant grindų plokščių. Tai 
buvo sieninis kilimas, išaustas Gobelenų dirbtuvėse 
Hamandų audėjų ir nugvelbtas per religines riaušes 
iš valonų vilkstinės, kuriai buvo pavesta nugabenti 
jį į Luvrą. Kairioji pusė vaizdavo Odisėją; jis plau- 
kia mėtomas audringos jūros bangų, už jo skęsta 
laivas. Pagrindinėje dalyje Odisėjas matyti nuogas 
ant fajakų kranto, nuo jo varva vanduo, jis slepia 
savo nuogybę nuo Nausikajos, laikančios rankose 
mėlyną sviedinį. 

— Ketvirtas stebuklas, — sako jis, — yra piešinys. 

Pirmiausia jis nustūmė šalin dvi nukirsdinto 
Jono Krikštytojo galvas, kurios buvo aplanke, ir 
perkėlė Bozijo „Roma Sotterranea“* egzempliorių, 
knygą su gausybe naktinių scenų. Tada parodė la- 
bai šviesų raižinį sausąja adata. Mergina ilgu veidu 

* Antonio Bosio - Romos antikvaras, miręs 1629 m. Aprašė 


Romos katakombas knygoje „Požeminė Roma“ (Roma Sotterranea, 


1632). 

su Briugės miestiečių kyku ant galvos ir balta freza 
sėdi ant lovos, kurios paklodės sujauktos, prie atvi- 
ro lango. Matyti laivų stiebai, o tolumoje, dešinėje, 
blyškus bokštas jūroje, dar apgaubtas miglos ratilo 
baltoje auštančios dienos šviesoje. 

Merginos žvilgsnyje, nukreiptame į jį, išgąstis. 

Penktas stebuklas yra graviūra, atlikta juodąja 
maniera. Ji vaizduoja miesto griuvėsius kalnuose. 
Viršuj jo, prie pat debesų, status takas ir asilas virš 
bedugnės. Kairėje išraižytas įrašas: Sedens super asi- 
nam Lucius“. Meaum. Sculps. August. 1656. Paskui 
Maltos kryžius. 

— Šeštoji svaja, — sušnabždėjo tuomet Momas, — 
tai Nani iš Briugės šešėlyje... 

Bet jis nutilo, nes balsas užstrigo jam gerklėje. 

Tai tebuvo šešetas ekstazių. 

Momas Graveris padovanojo savo draugui gra- 
viūrą, atliktą juodąja maniera, tą, kuri vaizdavo Pi- 
rėnų kalnus ir takelį virš bedugnės. Jis sakė: 

— Aš pajutau savyje keistą džiugesį, pamatęs se- 
nąjį forumą, vėl virtusį ganyklomis. Žiūrėjau į ma- 


* Sėdįs ant asilės Lucijus (/or.). 


žytę guobų alėją, į gyvulius, kurie ganosi vynuogie- 
nojuose ir krūmuose, į akmenskaldžius prie laužo, į 
sidabro ir aukso monetų ieškotojus su kastuvais ant 
peties. Ne tokią vaizdavausi Romą. 

Ponas Momas, atvykęs į Romą 1643 metais, iš- 
moko raižyti peizažus dirbdamas šalia pono Želė. 
Ponas Želė sakydavo apie poną Momą, kad jo geni- 
jui svetima spalvos samprata. Jo ranką valdo vizijos 
jėga, ir jai neberūpi niekas kitas. Per trisdešimt pen- 
kerius darbo metus jis niekad nepastebėjo savo ran- 
kos. Turėjo išnirti tai, ką jis mato galvoje, už akių. 
Vizija išsiskiria iš šešėlio, išlenda iš gilumos, atsiplė- 
šia nuo tamsos, nežinančios, kas tai yra šviesa. Jei 
Momas būtų buvęs gamta, jis tebūtų buvęs žaibai 
arba mėnulis, arba putotos audringo vandenyno 
bangos, dūžtančios į juodas pakrantės uolas. Arba 
nuogybė, netyčiom atsiskleidusi po drabužiu. Arba 
gyvūno kaulas ar titnago atskala, randama žemėje. 
Apie kalvų peizažus ar kalnų vaizdus pats Momas 
Graveris kalbėjo: „Man rodos, kad gamtos vietovės 
yra tokie pat gyvūnai kaip ir mes. Krintantis žemyn 
kalnų upokšnis arba jo graužiamas krantas panašūs 
į paukštį, kuris sklando laukdamas ore, arba į asilą, 

kuris ropščiasi dvejodamas aukštyn. Tamsių urvų 
skliautai pilni žvaigždynų sukurtų figūrų. Pirėnų lo- 
kės, stojančios ant užpakalinių kojų, yra didžiulės 
karavelės, apverstos taifūno“. 

Ne visai tokia pati yra Griunehageno versija: 
„Vieną dieną, kai jis raižė rojaus vaizdus savo Ro- 
mos terasoje, jo bendras, pavarde Puaji, kilęs iš Abe- 
vilio, žiūrėdamas į jo sustingusią pozą ir nepapras- 
tai susikaupusį veidą, juokais pasakė: „Ar manote, 
kad išgyvensite panašias ekstazes rojuje?“ Bet ponas 
Momas išliko rimtas ir patvirtino, kad taip bus net 
ir rojuje. „Ar jos bent jau Dievo išgalvotos?“ — pa- 
klausė Puaji. Ponas Momas atsakė taip pat rimtai: 
„Dangų išgalvoja materija. Paskui dangus išgalvoja 
gyvybę. Paskui gyvybė išgalvoja gamtą. Paskui gam- 
ta keroja ir pasireiškia įvairiomis formomis, kurias 
ne tiek sumano, kiek prasimano naršydama erdvė- 
je. Mūsų kūnai yra vienas iš šių vaizdinių, kuriuos 
gamta pabandė išgauti iš šviesos“. Griunehagenas 
priduria: „Ponas Želė apie poną Momą sakė: „Gra- 
veriai — rimti žmonės . 


IX skyrius 


Štai Momo sapnas: Briugė. Jis miega savo man- 
sardoje (būste, kurį jam suteikė Janas Hemkersas 
virš savo buto, namo, stovinčio prie kanalo, ketvir- 
tame aukšte). Staiga jo varpa iškyla virš pilvo. Balta, 
tiršta, kaitri saulės šviesa srūva aplink nuogą jaunos 
šviesiaplaukės ilgakaklės moters biustą. Šviesa liejasi 
iš už visų jos kūno kontūrų, dildydama jos skruostų 
ir krūtų apybrėžas. Tai Nani Vet Jakobš. Jos galva 
nusvirusi. Ji sėdasi ant jo. Jis panyra į ją. Jam sąla 
širdis. 

X skyrius 


Keturi Momo Graverio pasisakymai, pateikti Griu- 
nehageno. 

Apie Nani Vert Jakobš: „Meilę sudaro vaizdiniai, 
apsėdę protą. Prie šių nesutramdomų vizijų priside- 
da neišsenkamas pokalbis, juo kreipiamasi į vienin- 
telę būtybę, kuriai skirta visa, kas gyva. Ši būtybė 
gali būti gyva ar mirusi. Sapnai atskleidžia jos požy- 
mius, nes sapnuose neveikia nei valia, nei interesas. 
Taigi sapnai yra vaizdiniai. Ner, tiksliau pasakius, 
sapnai yra ir vaizdinių tėvai, ir mokytojai. Aš esu 
žmogus, puolamas vaizdinių. Kuriu vaizdinius, iš- 
nyrančius iš tamsos. Buvau kadaise skirtas meilei, 


ir nors jos kūnas neišnyko tikrovėje, jo vizija tapo 


nebeįmanoma, nes naudotis juo buvo lemta gražes- 
niam žmonių giminės atstovui. Nėra pagrindo to- 
liau leistis į ilgas kalbas“. 

Apie savo meną: „Azoto rūgščiai atsparus lakas 
turi būti tokios konsistencijos, kokios esti medus 
žiemą. Nereikia sakyti, kad jį tepdama ranka nuils- 
ta, nes šis darbas turi būti sunkus. Štrichai seka 
paskui šešėlius. Šešėliai seka paskui šviesos versmę. 
Viskas srūva viena vienintele kryptimi“. 

Apie peizažus: „Iš teisybės, - nemeluojant ir to- 
dėl, kad nenoriu meluoti, — niekas iš to, kas padaro- 
ma ranka, man nepatinka, palyginti su siautulingais 
Dievo peizažais. Net drobė, nutapyta Romoje Klodo 
Loreno. Net Moreno“ raižinys. Net Briugės uostas. 
Net Tiberijaus pilis Salerno įlankoje. Mano akiai 
mielesnis Atlanto vandenynas negu Aukso rūmai** 
arba imperatoriaus Aleksandro lobis. Koliziejus Opi- 
jaus kalno papėdėje ne toks gražus kaip audra . 

Kai tik kildavo audra, graveris išeidavo iš savo 
būsto ir kopdavo ant kalvų. 

* Jean Morin - prancūzų tapytojas ir graveris (1590-1666). 


** Aukso rūmai (Domus aurea) - nepaprastai prabangūs rūmai, 
pasistatydinti Nerono po Romos gaisro 64 m. 

Vieną dieną Klodas, vadinamas Lorenu, pasakė 
Momui Graveriui: 

— Kaip jums pavyksta sužinoti, kas slypi po visų 
daiktų išore? Aš neįstengiu. Per visą gyvenimą nie- 
kad nenuspėjau, koks yra geidžiamas moters kūnas 
už audinių, skiriančių mane nuo šių formų. Mačiau 
tik spalvas ir jų tviskesį. Kiekvieną kartą nustebda- 
vau dėl savo apsirikimo. 

Momas jam atsakė: 

— Jūs esate tapytojas. Jūs ne graveris, kuris pa- 
smerktas juodai ir baltai spalvai, tai yra gašlumui. 
Kartą laisvajame Flandrijos uoste aš buvau iki šir- 
dies gilumos sukrėstas. 

Klodas Želė, vadinamas Lorenu, tarė: 

— Jei nėra šio pasaulio išorės, neįmanoma nuta- 
pyti jo paveikslų. Galima tapyti tik šviesą, deginan- 
čią jo formas. 

— Apie kokią šviesą jūs kalbate? 

— Apie šviesą, kuri jį apšviečia. 

— Ir manote, kad saulė, apšviesdama žemę, degi- 
na ją? 

— Taip. 


— Gal jūs ir teisus. 


— Aš manau, kad saulės šviesa yra vienintelis gra- 
žus dalykas, nes joje mums atsiskleidžia visi daik- 
tai. Štai kodėl nuo šiol aš gyvenu Romoje, o ne Sen 
Dijė ar Liunevilyje. 

— Ber kam tapyri, jei viskas nyksta? 

— Kiekvienas įmeta savo pliauskelę į laužą, ap- 
šviečiantį pasaulį. 

— Negaliu nuo savęs nuslėpti, kad ir aš su savo 
azoto rūgštimi truputėlį prisidedu prie to, kas de- 
gina. 

Graveris trumpam nutilo. 

Paskui, nugręždamas žvilgsnį, žiūrėdamas į savo 
terasą, tarė: 

— Vis dėlto nemanau, kad jūs teisus. Esama ap- 
raiškos, būdingos šiam pasauliui. Dažnai esama sap- 
nų. Kartais reikia nutraukti drobę nuo lovos ir pa- 
rodyti besimylinčius kūnus. Kartais reikia parodyti 
tiltus ir kaimelius, bokštus ir belvederius, laivus ir 
vežimus, žmones savo būstuose su naminiais gyvu- 
liais. Kartais užtenka miglos ar kalno. Kartais - me- 
džio, kuris linksta pučiamas vėjo. Kartais mus net 
labiau patenkina naktis negu sapnas, primenantis 
sielai tai, ko jai trūksta, ar tai, ką ji prarado. 

XI skyrius 


Pirėniškųjų graviūrų, atliktų juodąja maniera, 
serija visų pirma vaizduoja miesto griuvėsius kal- 
nuose. Kairėje apačioje: Sedens super asinam Lu- 
cius. Meaum. Sculps. August. 1656. Virš miesto, 
ant kalno šlaito, plyti didžiulės kapinės. Kapinės 
didesnės už patį miestą ir arčiau mūsų pačių, žiū- 
rinčių į graviūrą. 

Didžiulės aukso kapinės. Tai milžiniškas, visiškai 
apleistas sodas. Toks apleistas, kokia apleista galėjo 
būti gamta, kai ten pasirodė pirmasis žmogus. Pa- 
judėjo akmenys. Plokštės, kurias suskaldė sniegas, 
padedamas amžių ir vėjų. Jos apsamanojo. Stelas 
užgožė vijokliai. 


Kabindamiesi į bet ką, kas šauna aukštyn, vijok- 
liai apsivijo apie kryžius ir juos suspaudė, paskui 
apraizgė, paskui suveržė, paskui nulaužė. 

Antroje graviūroje Momas Graveris nupiešė pats 
save, savo subjaurotą veidą jis slepia po didele šiau- 
dine skrybėle. Žengia pro labai tamsų kalnų baž- 
nytėlės portalą. Šis portalas yra už kelių metrų nuo 
bažnytėlės. 

Ši 1656 metais juodąja maniera sukurtų graviūrų 
serija primena ilgą Momo Graverio klajonę su Ab- 
rahamu Van Berchemu, kai jie bėgo nuo prancūzų 
1651 metų vasarą. 

Graviūroje ofortistas žengia tarp kapų. Žengia 
tarp kadaise gyvenusių, o dabar miegančių žmonių. 

Paskui abu šešėliai įeina į juodą navą. Grindys 
nubarstytos daugybe mažyčių šukių. Po jų kojomis 
grikši geltoni ant žemės nukritę vitražai arba juos, 
jei dar sveiki, traiško jų batų puspadžiai. Tai tar- 
si langas pas smuklininką, kurio smuklė stovi prie 
mažo kanalo. Dievo čia nėra. 

Šitame juodą bažnyčią vaizduojančiame piešinė- 
lyje nebuvo Dievo. Buvo tik šventos vietos griuvė- 
siai, skendintys šviesoje. Vien tik vėjas galėjo būti 

dievybe, garbinama šioje tuščioje šventovėje ant 
kalno šlaito. 

Kartais sušvilpia vėjas. 

Medžiagos skutai, nukarę nuo sienų, staiga 
kartkarčiais suplevėsuoja, tarsi būtų gyvi navos vi- 
duryje. 

Kryžius be aukos, įtvirtintas ant altoriaus, beria 
savo medžio trūnėsius į Jono rankas ir ant Marijos 
veido. 

Prie zakristijos skliauto nukritęs guli varpas. Var- 
pas taip pat yra iš „anuomet“. Tai ketvirtoji gra- 
viūra. Didysis bronzinis varpas trupučiuką įsmigo 
į raudono akmens plokštes. Teliko šalia jo dulkėtas 
virvės pėdsakas. 

Šis garsas, dabar tik trūnėsiai ant tamsiai raudo- 
no marmuro, yra grynas liūdesys. Vėjo gūsis, nu- 
šlavęs šventos vietos aslą, nebūtų įstengęs pažadin- 
ti bronzos; būtų išsklaidęs ir nutrynęs šiuos virvės 
pėdsakus, tačiau nepaliudijęs, kokią tuštumą jis pa- 
liko nei kokią aimaną nutildė. 

Penktoje juodojoje graviūroje jie vėl iškeliauja. 
Leidžiasi į slėnį. Karštis troškus, medžių lapai su- 
stingę, tyla — gūdi. Oras nebejuda. Jis vos ne medus 


ar tirštas pienas, klampus savo tyla. Balkšva masė be 
jokio ženklo. 

Žemėje nebematyti žmonių. Abrahamas ir 
Momas naudojasi proga ir žingsniuoja nesislaps- 
tydami. 

Ištisą dieną jie žygiavo tuščiu miražais nuklotu 
keliu, vingiuojančiu tarsi vanduo prieš juos. 

Jokios širšės. Nė vienos musės ore, slegiančiame 
žemę. 

Visai pageltusi žolė po kojomis — kieta ir dygi. 

Pirėniškas vakaras jau užgulė ne dangų, vis tokį 
pat mėlyną virš kalnų viršūnių, bet slėnį. Kaime- 
lis, kelias, tiltas, visos sodybos ir tvartai šitoje gra- 
viūroje atlikti juodąja maniera, beveik prasmegę 
tamsoje. Nes kalno šešėlis skleidžia tokią tamsybę, 
jog ji atrodo kone tamsiai raudona — tokia ji juoda. 
Išskyrus kelio atkarpą, kuri ropščiasi priešais esan- 
čios viršūnės šlaitu. Rausva kelio atkarpa išvengia 
juodos spalvos. 

Ji rausva. 

Abrahamas ir Momas paklydo. 

Paklydo slėnyje, tankiame miške. Nebebuvo 
šviesos. Nebebuvo kelio. Jau seniai nebebuvo kelio 

šiame pasaulyje. Abrahamas ėjo pirmas. Žengė lėtai, 
tylėdamas. Jie pamatė pamiškę, paskui lyg ir kokią 
aptvarą. Abrahamas žengė toliau. Sustojo prie jau- 
nos vienuolės, ganančios avis. 

— Sesele, ar galėtumėte pasakyti, kur mes? 

— Jūs paklydote? 

— Taip. 

— Mes esame Ispanijos karalystėje, - sušnabždėjo 
ji. - Man gėda. 

Jaunoji vienuolė paglostė pirštais savo kairės 
plaštakos viršų. Pakėlė akis į Abrahamą Van Berche- 
mą ir nusišypsojo. 

— Aš manau, kad ne, - atsakė senis, taip pat šyp- 
sena atsiliepdamas į linksmą jaunos moters veidą. 

— Teišgirsta jus Dievas! — šūktelėjo jaunoji vie- 
nuolė. - Negaliu apsakyti, koks būtų man džiaugs- 
mas. Aš taip norėčiau, kad mes nebūtume toje su- 
mautoje šalyje. 

Paskui jos veidas apsiniaukė. Tada ji liūdnai pa- 
sakė: 

— Bijau, kad mes dar esame žemėje. 

Šią akimirką Abrahamas sugriebė jos ranką. 


Jaunoji vienuolė jos neištraukė. 


Ji kartojo: 

— Ar mes žemėje? 

Jis pasakė: 

— Jūs tikrai taip manote? 

Ji nusijuokė. Jis čia pat paleido jos ranką, ir jie 
išsiskyrė. 

Momas Graveris, nuėjęs porą dešimčių žingsnių, 
atsigręžė. Jaunoji vienuolė tupėjo neįžvelgiamame 
miško šešėlyje, sėdmenys ant blauzdų, pusiau pa- 
sislėpusi už medžių kamienų, išvirtusių ant kalno 
šlaito prie miško. Štai ką jis išraižė. 

XII skyrius 


Mari Edel kopė takeliu, vedančiu į jūrą. Kabinosi 
į krūmus, šaknis, krūmokšnius, prožirnius, toks šis 
takelis per uolas buvo laukinis ir taip sunku buvo 
juo ropštis aukštyn. Jos palaidinė buvo permirkusi. 
Marškiniai po krūtimis taip pat. Nuo karščio varvė- 
jo veidas. Pagaliau ji stumtelėjo namų duris. Mari, 
beįžengianti į didžiosios menės tamsą, staiga negar- 
siai riktelėjo; prie ugniakuro sėdėjo nepažįstamas 
vyras subjaurotu veidu. Buvo baisus. 

Jis tarė: 

— Žinau, esu labai bjaurus. 

— Ne, ne, — neryžtingai atsakė Mari. 

— Matote, baisiai karšta. Mielai išgerčiau truputį 
vyno, jei būtumėt tokia svetinga. 


— Žinoma. 

— Kas ten? — ūmai paklausė Estera iš antro aukšto. 

Senoji pakrantės plėšikė* jau seniai buvo spruku- 
si į krūmus. 

— Kas jūs toks? — pakartojo Mari. Ji tyrinėjo šitą 
virtos odos veidą, blizgančias, dėmesingas apskri- 
tas akis. 

— Aš vadinuosi Momas. 

Mari nieko neatsakė. Ji nuėjo atsinešti estampo 
iš gretimo mažyčio kambarėlio, kuris trenkė gry- 
bais. Padavė jam. 

Momas sušnabždėjo: 

— Jums jį turbūt pardavė odminys? 

— Keliaujantis prekeivis, - atsakė ji. 

— Jeigu jums taip labiau patinka. 

Nes keliaujantis prekeivis kadaise buvo odminys. 
Tada Momas žengė artyn. Paėmė prakaitu sumirku- 
sias jaunosios moters rankas. Pasakė: 

— Senasis Abrahamas bus čia, dar šiam mėnesiui 
nepasibaigus. Mes užgaišome, nes keliavome per Is- 
paniją. 


Pakrančių plėšikas - pajūrio gyventojas, kuris, duodamas klai- 
dingus ženklus, pražudydavo laivus. Paskui apgrobdavo sudužusį laivą. 

Ji pastebėjo vidury menės medinę skrynią. Pa- 
klausė: 

— Kaip jūs pajėgėte užnešti ją lipdamas takeliu? 

— Aš pasirinkau ne takelį. Atėjau per mišką. Tai 
mano vario plokštės ir raižikliai. Mano šeimos kny- 
ga. Mano varganas lobis. 

Bet Mari ir toliau įsmeigusi akis žiūrėjo į skrynią. 
Momas priėjo, pasilenkė, atvožė ją. Ji išvydo naujas 
vario plokštes, kitos buvo nuėstos vario oksido. Jis 
buvo graveris. Tada buvo sakoma: ofortistas. 

— Bus sunku jus čia apnakvydinti, — tarė Mari. 

— Šiaip ar taip, yra arklidė, — pasakė Momas. 

— Ne. 

— Klojimas? 

— Ne. 

— Tvartas? 

— Taip. 

— To ir užteks. 

— O kur dirbsite? 

— Ko reikia? — paklausė senoji Tronjon, pasiro- 
džiusi po didžiąja gulsčia durų sija. 

— Nieko. Nieko. 


XIII skyrius 


Metalo graviūra, vaizduojanti Mari Edel, atlikta 
štrichais su raižikliu. 

Mari sėdi po medžiais, ant kūdros kranto, nusi- 
avusi medkurpes. 

Kojų pirštais pliuškena vandenį. Jos suknelė at- 
smaukta iki kelių. 

Jis mato ramiame vandenyje po ja baltų šlaunų 
atspindį. 

Staiga išvysta, kaip vandens šviesa suspindi jos 
akyse. Tai išgraviruota. Tai matyti. Tai matyti taip 
gerai, kad ji pakėlė akis į jį, jos švyti švelniai, iš gilu- 


mos. Jis geidžia jos. Sėdasi šalia jos. 

XIV skyrius 


Momas Graveris pirmiausia savo siužetus piešia 
ant mėlyno popieriaus. Kreidos gabalėliu. Jis toly- 
džio eina prie jūros. Leidžia dienas skardžio papė- 
dėje, klausydamasis vandens šniokštimo. Takelis, 
vedąs į Perė, šleikštus dumblas, žali ir slidūs rifai, 
didelės baltos lūžtančios bangos, kurios puola, rita- 
si pirmyn su neatsispiriama jėga — šitie reginiai jam 
rodėsi nuostabūs. Galva svaigsta. Oras toks žiaud- 
rus. Jis jaučiasi tarsi Žmogus, seniai nusigėręs ir ne- 
begalįs atsikratyti savo girtumo. Atvykęs iš Romos, 
jis išvysta Atlanto vandenyną. Pirmasis piešinys, 
datuotas 1651 metais, Perė kaimelyje — sala, salos 
linija ant horizonto linijos. Antras piešinys skirtas 


didžiųjų bangų gožai, kai ji kyla aukštyn. Trečiasis — 
žvejams, nešantiems savo būčius per šlapią blizgantį 
smėlį. Paskui pavaizduotas austrių žvejys, traukian- 
tis grėblį iš paskos. Mari Edel žavisi. Suremus Mari 
žiūri į lempos liepsną, kurios šviesa atsispindi ant 
vario plokštės, žiūri į judančią Momo ranką, į ar- 
tėjančią lupą, žiūri į plieno štichelį, kuris tiesiog 
raižo metalą. Momo ranka tvirta. Ji jaučiasi saugi 
šalia jo. Mari Edel mielai išgeria vakarais. Ji ėmė dar 
daugiau gerti. Tylomis juo gėrėdamasi, ji užmiega 
ant sulenktos rankos. Jis priklauso tai dailininkų 
mokyklai, kurie labai rafinuota maniera tapo tai, 
ką dauguma žmonių laiko šiurkščiausiais dalykais: 
driskius, artojus, moliuskų, krabų, dėmėtų ešerių 
pardavėjus, batus nusiaunančias moteris, pusnuoges 
moteris, skaitančias laiškus ar svajojančias apie mei- 
lę, tarnaites, lyginančias baltinius, visus nunokusius 
ar pradedančius pelyti vaisius, kurie šaukiasi rudens, 
valgių, išgertuvių atliekas, prirūkytus kambarius, 
kortų lošėjus, katiną, laižantį savo alavinį dubenėlį, 
neregį ir jo palydovą, meilužius, kurie glėbesčiuojasi 
įvairiausiomis pozomis nežinodami, kad juos mato, 
motinas, žindančias kūdikį, susimąsčiusius filosofus, 

pakaruoklius, žvakes, daiktų šešėlius, žmones, kurie 
šlapinasi, kitus, kurie tuštinasi, senius, mirusiųjų 
profilius, atrajojančius ar miegančius galvijus. Mari 
iš naujo išgyvena smalsumą, kuriuo ji degė anksty- 
vojoje vaikystėje šalia mirusio tėvo, taip pat Ambi 
miestelyje, šalia kanauninko. Taip par šalia Tuseno, 
prisiekusiojo chirurgo. Ji užduoda šimtus klausimų. 
Ji klausia: „Kodėl jūs nesiėmėte tapybos? Kodėl Ža- 
kas Kalo niekad nenaudojo spalvų? Kodėl šie štri- 
chai, būdingi Momo menui, tarsi keistos alfabeto 
raidės šešėliui perteikti?“ Kartą, kai jie buvo ant 
skardžio, jis padėjo ranką jai ant peties. Ji kaipmat 
ją nustūmė. Momas priėjo prie bedugnės; žvilgtelė- 
jo į lūžtančias bangas skardžio apačioje. Tada Mari 
pasakė Momui Graveriui: 

— Turite man atleisti. Kai tik kas paliečia mano 
krūtis, aš bemat imu kentėti, kad esu moteris. Visos 
moterys čia tokios. 

— Net ir Tronjon? 

— Ner ir Tronjon. 

Bemaž tuoj pat ji tyliai pridūrė: 

— Jūs tikriausiai nežinote, bet moteris, gyvenančias 
šiame pasaulyje, dažnai slegia blogas prisiminimas. 


Ji nutilo. 

— Ber kalbėkite su manim, — tarė ji. — Kalbėkite. 
Sakykite ką nors. 

Ji verkė. 

Jis paėmė jos ranką. Ji bematai ją ištraukė. 

XV skyrius 


Momas žvilgrelėjo į vaisius, kuriuos Mari krovė į 
vazą. Pristūmė žvakę prie didelės violetinių vynuo- 
gių kekės. Pats Momas laikėsi, kiek buvo įmanoma, 
veidą visiškai paslėpęs tamsoje. Jam buvo trisdešimt 
penkeri metai. Jo veidas buvo įdegęs, žaizdos —- ma- 
žiau. Jis kišo žvakę artyn ir lietė violetines uogas. 
Lietė šviesos atšvaitą ant uogų piršto galu. Atsigręžė 
į Mari. Apglėbė ją, ir ji staiga sutiko, kad jis lai- 
kytų ją apkabinęs. Prigludo kakta prie jo peties. 
Momas sakė, kad jos oda kaip šikšnosparnio. Tokia 
pat plona. Tokia pat švelni. Tokia pat gyva, glotni 
ir šilta. Tada ji prabilo apie Žemutinės Normandi- 
jos prisiekusįjį chirurgą, apie jo taip pat rauplėtą 


veido odą. Jai kalbant jos akys plėtėsi. Bet Momas 
Graveris nepanoro girdėti, ką ji sako, nei jos daro- 
mų palyginimų su kitu vyru. Jis sėdo ant arklio ir 
išjojo. Kartais Ėstereris paskolindavo Momui savo 
arklį. Rytojaus dieną Momas iš pat ryto atėjo sutik- 
ti Mari, išėjusios į Perė kaimelį. Ji jau kopė takeliu 
aukštyn. Momas nušoko nuo arklio, įdavė jauna- 
jai moteriai į rankas pavadį, paėmė iš jos pintinę ir 
pėsčiom žingsniavo šalia jos. 

Buvo šilta. Vasaros pabaiga. Krūmai aplipę ger- 
vuogėmis. Dagiai tiesė aukštyn savo mėlynas galvu- 
tes ir pūkelius. Pusiau išdžiūvęs upelis beveik ne- 
betekėjo jūros link, užsistovėjęs mažučiukių krantų 
vingiuose. Visur nutūpę drugiai, beveik nebeskrai- 
dantys, seno. 

XVI skyrius 


Jie atidarė didžiosios galerijos durų abi sąvaras, 
ponas de Sent Kolombas įžengė pirmas. Antras įėjo 
Abrahamas Van Berchemas. Paskui, po kiek laiko, 
įkandin jų nusekė Mari Edel, Momas Graveris ir 
Estereris. Tai buvo dvi ilgos eilės akvariumų ir vi- 
variumų, pastatytų tiesiog ant marmurinių grindų. 
Kokia šimtinė. Momas Graveris tarė: „Tai Nojus ir 
jo laivas“. 

Bet ponas de Sent Kolombas neatsiliepė į Momo 
pastabą, nors šis stengėsi atkreipti jo dėmesį. Abu 
seniai stebėjo salamandras, tritonus, driežus, vėžlius, 
sraiges, krabus, kurie rijo vienas kitą paauksuotuose 
akvariumuose, švelniai apšviestuose žibintų. 


— Šita salių virtinė, — kreipėsi tada ponas de Sent 
Kolombas į Abrahamą, — tai protėvių galerija. 

— Taip, — atsakė Abrahamas Van Berchemas. 

— Senoliai čia, dar tebevalgo. 

— Taip, 

— Seniai — nepasotinami, — tarė ponas de Sent 
Kolombas. 

Mari Edel pasibjaurėjo šia vieta ir, suėmusi į ran- 
ką savo sijonus, skubiai išėjo. 

XVII skyrius 


Ponia de Pon Karė gerai skambino liutnia. Jos 
liutnia būdavo net nunešama į priimamąjį, kad 
Langro vyskupas galėtų jos pasiklausyti. Jos skam- 
binimas buvo labai liūdnas, angliškai rūstus, lėtas, 
išdidus. Ji akompanuodavo liutnia ar teorba ponui 
de Sent Kolombui jo privačiuose koncertuose, ku- 
riuos jis rengdavo savo namuose prie Bjevrės upės. 
Ji taip pat mėgo knygas. Jos nuomonė buvo nepri- 
klausoma, dievobaimingumas — mažne respubliko- 
niškas. Ji pati pirmoji paaukojo keliolika tūkstančių 
lirų, kad Por Ruajalyje de Šam, laukinėje gamtoje ir 
pamiškėje prie Versalio, būtų pastatydintas naujas 
statinys, kuriame galėtų rasti prieglobstį moterys, 


bėgančios nuo žmonių. Jai ten buvo skirti gražiau- 
si apartamentai, išeinantys į priimamųjų galerijos 
pusę, vienas iš jos kambarių buvo didžiulė svetainė, 
ištapyta grizaile. Ji turėjo oratoriumą atskirai nuo 
kambario, kur įsitaisė savo darbo kabinetą. Įruošė 
ilgą terasą prieš miegamojo langus ir įsakė joje iš- 
dėstyti šešiasdešimt dėžių su apelsinmedžiais. Ponia 
de Pon Karė buvo kilniadvasė. Ji priglausdavo jan- 
senistus, respublikonus, tironžudžius, kurių ieško- 
jo lankininkų daliniai, žydus, puritonus. Jos glėbys 
buvo atviras visiems persekiojamiesiems. 

Momas Graveris ir Abrahamas Van Berchemas 
nuvyko į ponios de Pon Karė rūmus, esančius Pary- 
žiuje, Piktųjų Žodžių gatvėje. 

Jie laukė garsiojo violisto, paskyrusio jiems pasi- 
matymą šiame būste, bet jis neatėjo. 

XVIII skyrius 


Virtinė miestų — toks buvo kadaise dailininkų 
gyvenimas. Iš Paryžiaus Momas nukako į Lavo- 
rą, paskui į Tulūzą, Liunevilį, Briugę. Šita tvarka. 
Trečioji kelionė, skubi ir skausminga, buvo Komo 
ežeras, Milano sritis, Venecijos respublika, Parmos, 
Bolonijos kunigaikštystės. Bolonijoje jis tapė vit- 
ražus. Po Bolonijos — siaubingoji Ravelo vienatvė. 
Paskui Roma. Paskui Ispanija, Perė kaimelis, Kano 
miestelis, Paryžius, Antverpenas. Paskui Londonas 
ir Utrechtas. Romoje jis raižė graviūras, jas plati- 
no keliaujantys prekeiviai. Vos tik atvykęs stojo 
dirbti raižytoju pas estampų pirklį via Giulia, prie 
Farnezių rūmų — kopijavo estampus, perpiešinė- 


jo pieštuku ant kalkinio popieriaus lakšto, paskui 
paišė atvirkščiai ant kitos lakšto pusės, padengtos 
suodžiais, pagaliau raižė savo vario plokštę pagal 
piešinį. Dėl žmonių figūrų jis buvo laikomas Vi- 
lamenos mokiniu, dėl pozų —- Karačių*, dėl gam- 
tovaizdžių — Klodo Želė. Nei pas princus, nei pas 
kardinolus nesilankė. Išeidamas iš namų ant Aven- 
tino kalvos, užsidėdavo didelę šiaudinę skrybėlę, po 
kuria jo veidas visai išnykdavo. Jo žingsnių vadovas 
buvo ilgos Romos sienos su nutįsusiu mėlynu kaip 
rykliai šešėliu. O šešėlis nubrėždavo jam kelio kryp- 
tį priklausomai nuo valandos. Sodai, vynuogienojai, 
guobų giraitės, laukai, griuvėsiai. Bugenvilijų kekės, 
nukarusios nuo sienų. Čerpių stogai, atsikišę virš 
žemėtų, apsamanojusių slidžių gatvelių. Vėliau, kai 
jo regėjimas nusilpo, daugmaž po sugrįžimo iš Lon- 
dono, jis pamėgo dirbti terasoje, trečiame aukšte, 
pačioje saulės atokaitoje, po ochros spalvos čerpių 
stogeliu, kurį liepė padidinti. Kartais dar kopijuo- 
davo muzikų varžybas ar muzikos pamokas plačia- 
jai publikai. Kadaise sukilę prieš patricijus plebėjai 


* Ludovico, Agostino ir Annibale Carracci - XVI-XVIII a. iralų 
dailininkai. 

įsitvirtino ant Aventino kalvos, iki bus pripažintos 
jų teisės. Senas karys, priklausąs konsului Apijui 
Klaudijui, nusiplėšė drabužius nuo nugaros ir sušu- 
ko: „Provoco!“ Senąja kalba tai reiškia: „Šaukiuosi 
Romos liaudies“. Tenkindamas savo skonį, jis piešė 
vis dykesnius peizažus, vis labiau nakties gaubiamus 
griuvėsius, jūras su mažyčiu laiveliu tolumoje, kiek 
įmanoma toliau, lyg kokia mirties valtimi. Apačio- 
je, kairėje, Meaumus sculpsit. Žiemą jis uždarydavo 
langą. Dirbo tuščiame kambaryje, kuriame rody- 
davo savo estampus. Stalas, dvi kėdės palei sieną. 
Baldakimas su užuolaidomis slėpė lovą. Šioje lovoje 
Mari Edel miegojo kone metus. 


XIX skyrius 


Kartą Momas jai pasakė: „Kai Abrahamas perėjo 
italų Alpes 1651 metais per atolydį, stumdamasis 
pirmyn pėsčiomis, trumpomis atkarpomis, krito jo 
mulas, jis viską prarado, tęsė kelionę tuščiomis ran- 
komis, ir prancūzų kareiviai suėmė jį kaip valkarą. 
Čia vienas senas kareivis išėjo iš rikiuotės ir, rodyda- 
mas į jį pirštu, pareiškė: „Tas žmogus kadaise nužu- 
dė Pinjerolio tvirtovės valdytoją. Tebūnie sutraiškyti 
mano pirštai, jei tai, ką sakau, nėra tikras dalykas“. 
Jam ištarus šiuos žodžius, visi puolė ant jo ir ėmė 
jį mušti. Senasis Abrahamas būtų žuvęs, jei nebūtų 
įsikišę du seržantai. Naujasis Pinjerolio valdytojas 
nusprendė, kad jie turi nugabenti Abrahamą į Tulū- 
zą, miestą, kuriame jis nužudė grafą, jeigu nori, kad 

būtų teisiamas teisme, nes jis - buvęs Prancūzijos 
ševaljė. Pulkas suskilo. Dalinys, kuriam buvo pa- 
vesta nugabenti kalinį į Albi sritį, patraukė į Toną, 
paskui į Taluarą. 

Taluare, norėdami persikelti per ežerą į Ansi 
miestą, kareiviai rekvizavo dvi ten esančias baržas. 
Prikrovė jas kaupinas suverždami virves, kad viskas 
jose tilptų ir nereikėtų antrąkart keltis per ežerą. 
Upeiviai iškėlė bures. Senasis Abrahamas žiūrėjo, 
kaip jie pluša, prispaustas tarp dviejų maišų prie lai- 
vo borto. Oras buvo tvankus. Maišų, palapinių, gin- 
klų, statinių krūva tolydžio augo, slėpdama jį nuo 
kuopos. Senis tarė sau, kad dabar arba niekados lai- 
kas pagalvoti apie pabėgimą. Ir tada, nepaisydamas 
skausmo, nusiplėšė pančius, kuriais buvo surištas. 

Debesys buvo tokie juodi, kad nakties tamsa, 
gaubianti dangų, atrodė dar tamsesnė. 

Jis įšoko į valtį, plaukiančią įkandin baržos. Nie- 
kas jo nepastebėjo. Neturėdamas peilio, negalėjo 
nupjauti virvės, kuria valtis buvo pririšta prie bar- 
žos. Sudvejojo. Paskui nučiuožė į ledinį Ansi ežero 
vandenį. Norėjo plaukti, bet buvo per daug tylu. 
Debesys lėkė kaip žvėrys, šuoliuodami rytų link. 
Kareiviai ir upeiviai spoksojo į plaukiančius virš jų 


debesis už kelių metrų nuo jų veidų. Taip esti kal- 
nuose. Pakėlę rankas, būtų juos palietę. 

Pagaliau nakties skliaute pasirodė žvaigždės. 

Škvalas staiga nurimo. 

Abrahamas nežinojo, ar jį dar gali įžiūrėti iš lai- 
vų. Jis plūduriavo mėnesienoje kaip lenta. Tiesiog 
lėtai judino kojų pėdas, šlaunis ir rankas, kad jo 
nesukaustytų nepaprastai šaltas ežero vanduo. Taip 
praėjo naktis. Dangus išblyško. Jam rodėsi, kad jis 
ledo lytis, kurią srovės neša kur nori. Galvą laikė 
atgręžęs į krantą. Žiūrėjo į smėlėtą lygumą, kur pra- 
dėjo kilti ir plaukioti migla. Sunkiai kvėpavo. 

Abrahamas tąsyk pasakojo Momui, kad jis staiga 
užuodė stiprų, gaivų ir kvapnų pajūrio pušų ryto 
kvapą. Tą akimirką jis leidosi plaukti. 

Įkopė į tylų krantą. Visur ramu ir mėlyna. Nu- 
simetė vieną po kito drabužius, pakabino ant šakų 
ir išklostė ant uolų, kad juos pasiektų saulės šviesa. 
Liko stovėti nuogas, apgaubtas tylos ir aušros — žiū- 
rėjo į kalnus ir tirtėjo saulės spindulio paliestas. 

Kalnuose rado avidę, kurios asla buvo sausa. Išsi- 
tiesė ant jos ir užmigo. Paskui patraukė į Verčelį. Iš 


ten — į Astį. Laivas Genujoje plaukė į Toskaną. 

Laivas sustojo Santo Stefano uoste, Čivitavekijo- 
je. Pagaliau Ostijoje. Atsiradęs Romoje, senis užlipo 
stačiais Momo laiptais. 

Momas pasakojo: „Stojausi nuo stalo. Ploviau- 
si burną. Tarnaitė dar laikė lėkštę, į kurią turėjau 
spjauti. Pranešė, kad pagyvenęs ir dulkinas ponas 
laukiąs prie trečiojo aukšto apartamento durų. Ar 
ponas Graveris Momas sutinkąs priimti žmogų iš 
Berchemo? Puoliau aukštyn. Abrahamas, dar sto- 
vėdamas duryse, išeinančiose į akmeninius laiptus, 
pasakė man: „Vieną dieną tu nebenorėjai gyventi, 
ir aš tave išgelbėjau. Dabar tavo eilė“. Čia pat atsa- 
kiau, kad jis mane įžeidžia. 

Pateikti priežastį — tai suniokoti meilę. 

Duoti prasmę tam, ką myli, - tai meluoti. Nes 
kiekviena būtybė patiria tik vieną džiaugsmą - jaus- 
mą, kad ji gyva, kai šis darosi stiprus. 

Ir nėra kito gyvenimo. 

Įraisiau senąjį ševaljė de Berchemą terasoje. Pa- 
guldžiau po šviesių čerpių stogeliu, kur paprastai 
dirbdavau pavasarį, kad pasilsėtų. Ir jis užmigo. Aš 
pats nubėgau ant Tiberio kranto. Nuėjau į via Giu- 
lia pas estampų pirklį. Surinkau visus pinigus, kiek 
tik galėjau, kad galėtume skubiai išvykti“. 


XX skyrius 


Sausa adata, bemaž visiškai balta. Už baliustrų, 
nupliekstų šviesos, matyti kažkoks pavidalas. Senas 
žmogus, užsimerkęs, balta barzda, ranka tarpkojy- 
je, ant terasos Romoje, prieblandoje, trečią valandą 
dienos, paskutinių saulės spindulių aukso nutvieks- 
tas, laimingas, kad laisvas, ir laimingas, kad gyvena, 
pusiau vyno, pusiau sapno įveiktas. 

XXI skyrius 


— Mes išvykome dar neišaušus. 

Momas kalbėdamas vieną po kitos duoda Mari 
Edel vario plokštes, traukdamas jas iš savo medi- 
nės dėžės. Viena jų vaizduoja seną karį palankine 
iki Portus Augusti. 

Dangūs, niekada nematę audrų. Arba išprotėję 
nuo baltumo. 

Dumblina ir purvina Viduržemio jūros pakran- 
tė tarp Lekato tvenkinių ir Perpinjano. Siauručiai 
dyki keliukai Ispanijos šlaituose, jie veda prie ki- 
tos jūros. 

Krūmuose didelis juodas lokys išverstais vidu- 
riais, jam ant kaklo — antkaklis su dviem eilėmis 
varpelių. 


Katalonijos kalnuose reikėjo iš tolo lenktis kai- 
melių. Su kiekvienu svetimu žmogumi buvo elgia- 
masi kaip su laukiniu žvėrimi. Per 1651 metų va- 
sarą Prancūzijos kaimuose buvo sudeginta, kiek tik 
įmanoma buvo rasti, čigonų ir žydų. Dengti veži- 
mai buvo kapojami malkoms. 

XXII skyrius 


Čia Momas parodė Mari labai tamsią plokštę, 
vaizduojančią didžiulės uolos šešėlį. 

— Kai mes buvome netoli Perė, senasis Abraha- 
mas pasivedėjo mane į šalį. Paėjėjęs tiek toli, kad 
jo nebegalėjo išgirsti laivo savininkas, pasakė: „Aš 
noriu vienas nukakti į Diunkerką, turiu ten reika- 
lų. Sugrįšiu“. Mes žvelgėme į baltą ir aukštą skardį, 
kuris tirpo baltame danguje. Buvome tiesiai po juo. 
Skardis dengė mus juoda savo šešėlio tamsa. Viršuje, 
ten, kur stūksojo viršūnė, žėrėjo mėnulis, nors saulė 
dar nebuvo nusileidusi. Yra pasaulyje vietų, kurios 
egzistuoja nuo pasaulio pradžios. Šios erdvės — tai 
akimirkos, kuriose sustingo Kadaise. Visa ten susi- 


lieja su buvusiu įtūžiu. Tai Dievo veidas. Tai pėd- 
sakas pirmykštės jėgos, galingesnės negu žmogus, 
grandioziškesnės negu gamta, gajesnės negu gyvybė, 
tokios pat stulbinančios kaip dangaus sistema, kuri 
yra ankstyvesnė už anuos tris. Šitaip mes atplaukė- 
me į mažytį Kano“ uostą ir jo griuvėsius. 

Saulė leidosi klodama aukso šlakus ant kreidos. 

Laivas nuleido inkarą prie tilto. 

Išlindę iš skardžių šešėlio, gėrėjomės saulės ir 
bangų spindesiu, namų ir valčių kiek akis užmato 
atšvaitais. Abrahamas Van Berchemas padėjo ranką 
ofortistui ant peties. Pasakė: 

— Senstant darosi vis sunkiau atsiplėšti nuo di- 
dingo peizažo, per kurį keliauji. Oda, sumaitota 
vėjo ir amžiaus, suglebusi nuo nuovargio ir džiaugs- 
mų, gyvaplaukiai, ašaros, lašai, nagai ir plaukai, nu- 
kritę ant žemės kaip sausi lapai ar stagarai, pralei- 
džia sielą, ir ši vis dažniau ir dažniau išnyra iš odos 
apvalkalo. Paskutinis išskridimas tėra, tiesą sakant, 
virtimas dulkėmis. Juo labiau senstu, juo geriau vi- 
sur jaučiuosi. Aš ne itin daug tebūnu savo kūne. Bi- 


* Ouend- mieselis Oti upės žiotyse prie Lamanšo. 

jau, kad mirsiu kurią dieną. Jaučiu, kad mano oda 
pernelyg plona ir darosi vis korėtesnė. Sakau pats 
sau: „Vieną gražią dieną peizažas pereis per mane“. 

— Aš jus mylėjau! — sušuko graveris. 

Momas prisispaudė prie senio, bučiuodamas jį į 
abu skruostus. 

Jis šoko į pakrantės vandenį, įsitvėręs medinės 
tilro atramos. Vanduo siekė kelius. 

Paskui išlipo į kranto purvynę. Neatsigręžė. Buvo 
susijaudinęs. Todėl drebėjo lūpos. Pagaliau skruos- 
tais ėmė srūti ašaros. „Vieną dieną peizažas pereis 
per mane“, — tokį sakinį Momui Graveriui pasakė 
Abrahamas Van Berchemas prieš atsiskirdamas su 
juo ir prieš mirdamas. Kanas yra gražus vardas. 

Juodoji maniera yra atvirkštinė graviūra. 

Dirbant juodąja maniera plokštė pirmiausia vi- 
siškai suraižoma. Reikia nulyginti grūdėtą paviršių, 
kad išlįstų baltuma. Figūros eina po peizažo. Juo- 
dąją manierą išrado Liudvikas fon Zygenas* 1642 
metais. Briuselyje 1653 metais jis atskleidė savo pa- 
slaptį Ruprechtui iš Pfalco, o šis įgyvendino ją An- 


* Ludwig von Siegen —- mecotintos (juodosios manieros) išradėjas 
(1609-1656). Mirė visų užmirštas. 


glijoje 1656 metais. Tėra dvidešimt keturios Momo 
graviūros, atliktos juodąja maniera, visos jos to lai- 
kotarpio, kai jau nebebuvo Abrahamo. 

Plieninis įrankis, kuris sušiaušia visą plokštės pa- 
viršių ir paruošia jį juodosios manieros graviūrai, 
vadinamas svyruokliu. 

Raižant juodąja maniera kiekviena forma ant 
lapo tarsi išlenda iš šešėlio, kaip kūdikis iš motinos 
įsčių. 

XXIII skyrius 


Tamsu. Momas Graveris nuogas. Jis prisislenka 
prie Mari, geidžia su ja sueiti. Sako: „Prašau nenu- 
leisti akių“. 

Jos krūtys standžios. Lūpos putnios ir švelnios. 
Makštis — drėgna. Ji nuostabiai kvepia. 

Mari nuostabiai kvepia tamsiu mišku, paparčiais, 
grybais. 

Pečiai — apvalaini ir blyškūs. 

Švelnios kaip šilkas jos krūtys, pritvinkusios pie- 
no, prisigėrusios kvapo, kuris visada gundys. Jie 
nutyla. 

Mari prisidengė krūtinę drabužiu ir atsikėlė. Mo- 
mas nusekė įkandin jos. Ji atsigręžė ir tarė: 


— Jei būčiau norėjusi, kad eitumėte su manim, 
man rodos, būčiau pasakiusi, kad eitumėte. 

Momas sustojo kaip įbestas. Tik vėl ėmė tirtėti 
iš liūdesio jo viršutinė lūpa. Čia, Bercheme, Mari 
Edel ir vėl neįsileidžia jo į savo kambarį. Jis taria 
sau: „Dėl mano veido“. Ir uždaro duris jai išėjus. 
Paskui uždaro renesanso aptvaros vartus ir išeina. 
Nukeliauja į Antverpeną, kuriame nesilankė nuo to 


laiko, kai buvo sudarkytas jo veidas. 

XXIV skyrius 


Kai jie grįžo iš Londono, Mari Edel pragyveno 
apie metus su Momu jo dirbtuvėje, Romoje, kairia- 
jame Tiberio krante, 1655 metais. Tai buvo laimingi 
metai. Vieną kartą, kai jai prisisapnavo blogas sap- 
nas ir ji pabudo prakaito išpiltu veidu, jis panoro ją 
nuraminti. Iarė: 

— Kad ir kas jums nutiktų, žinokite, kad esu ša- 
lia jūsų. Pasikliaukite manimi. Nieko nebijokite. Po 
visų tų dienų, kai mes gyvenome kartu, jūs įžengėte 
po mano stogo šešėliu. 

Momas pasakė daugiau, negu buvo kada nors 
pasakęs kokiai kitai moteriai po Nani Ver Jakobš. 


wo- se 


— O kam man stogas? Nenumaniau, kad mes gy- 
vename kartu dėl tokios menkos priežasties. 

Ji ištraukė kojas iš po paklodės, kuria jie buvo 
apsikloję, išlipo iš lovos ir staiga suriko: 

— Šiaip ar taip, jei taip yra, man gėda dėl jūsų! 

Tada Momas paklausė daug tyliau: 

— Kodėl jūs arkeliavote į Pikardiją? Kodėl atsira- 
dore Kane, į kurį aš patraukiau? 

— Man patiko to kaimelio vardas. Pagalvojau, 
kažin kas galėtų man atsitikti vietoje, kuri vadinasi 
Kanas. Mane vedė ne geismas, bet smalsumas. Aš 
basčiausi. 

Paskui ji išėjo. Sėdo į laivą. Laivas atplaukė į Ni- 
cos grafystę. Į Lioną ji nusigavo važiuota. 

XXV skyrius 


Apie pyktį Mari sakė: 

— Visi nelaimingieji yra gimę iš gimdytojų pyk- 
čio, kai jų nepatenkino patirtas malonumas. 

Kai pykstame, mūsų ausys apkursta. 

Aristotelis Stageirietis: „Supykęs žmogus lygiai 
taip pat neįstengia nuslopinti savo įtūžio, kaip nė- 
rikas, šokęs nuo uolos, negali sustabdyti savo šuolio 
ir nepanerti į vandenį.“ 

Abatas de Sen Siranas*: „Pyktis reiškia spalvos 
atmetimą. Momas Romietis buvo dailininkas, atsi- 
žadėjęs spalvos. Juoduma ir pyktis yra tas pat žo- 


* Saint-Cyran —- prancūzų teologas (1581-1643), jansenistas, Por 
Ruajalio vienuolyno nuodėmklausys. 


dis, kaip Dievas ir kerštas sudaro vieną vienintelį 
amžiną veiksmą. Amžinasis Dievas yra pasakęs: 
„Kerštas priklauso man“. Kadaise cbolė reiškė ne 
ira, bet juodybę. Senovės tautų akyse pyktis, slypin- 
tis melancholijoje, — tai juoduma, slypinti naktyje. 
Niekada nebus tiek juodumos, kad ji išreikštų šaižų 
kontrastą, draskantį šį pasaulį nuo gimimo iki mir- 
ties. Ber niekam nenaudinga užsirišti akis, apsisukti 
du kartus ir surišti raištį už galvos. Nereikia sakyti: 
nuo gimimo iki mirties. Reikia sakyti ryžtingai kaip 
Dievas: nu0 seksualumo iki pragaro. 

Momas tarė: „Štai kas yra žmonių jausmai. Lie- 
tus lydamas naikina spalvas“. 

Pyktis yra toks pat jaudinantis ir svaigus kaip 
goslumas. 

Ereliai žuvininkai ir žuvėdros sako, kad vandeny- 
nas, pagaliau suardantis daužomą užtvanką ir išsilie- 
jantis į gatves, yra laimingas. 

XXVI skyrius 


Žmonių miestuose vietos, kuriose saugomi nota- 
rų aktai, kai jie daugiau kaip šimto metų senumo, 
vadinasi notarinių aktų archyvai. Mari Edel išvyko 
iš Momo dirbtuvės Romoje ant Aventino kalvos 
1656 metais. 1658 metų lapkričio 25 dieną Momas 
dalyvauja Margaritos Vejen vestuvėse, Margaritos 
tėvas — Vejenas, metalo graveris, estampų pirklys 
Sen Žako gatvėje, ten, kur kabo iškaba su šventuoju 
Benediktu. 

Parašas Geoffroy Meauame aiškiai įskaitomas po 
didžiąja H, susipynusia su puošnia didžiąja estam- 
pų pirklio V. Tą dieną, 1685 metų lapkričio 25-ąją, 
Vejeno duktė išteka už Fransua de Puaji Vyresniojo, 
dar vadinamo Puaji iš Abevilio. 


XXVII skyrius 


Yra paveikslas, atliktas Momo juodąja maniera ir 
vaizduojantis senąjį Abrahamą meilės poza su Ėste- 
reru arklidėje. Momas tvirtino, kad jis iš tiesų juos 
užklupo tą akimirką, kai jaunesnysis lenkėsi prieš 
vyresnįjį. Abrahamo kūnas Momo piešinyje — senio 
kūnas, šonkauliai styri, pilvas įdubęs, blauzdos vieni 
kaulai. 

Kita begėdiška graviūra, atlikta ta pačia maniera 
(tai yra po 1656 metų), yra keistoka. Pavaizduotas 
joje šventojo Antano gundymas. Šventasis atsiskyrė- 
lis sėdi prie savo urvo su atsistojusiu peniu rankoje. 
Iš akių bėga ašaros. Uola skiria šventąjį nuo moters 
plačiai išskėstomis kojomis, galva, nusvirusia virš 

savo tamsos, kurią ji tarsi stebi, bet kuri yra neįžvel- 
giama. Šalia moters mažas velniūkštis tuštinasi į at- 
verstą knygą. Graviūros kairėje šernei smuiku groja 
kastilietis. 

Ovale. Dešinė ranka, kyšanti iš nėrinių ranko- 
galio, tiesia pirštus sulenktu smilium į vyro penį, 
smarkiai įsitempusį prieš pat veidrodį, kuriame at- 
sispindi juos apšviečianti žvakė. Veidrodis ir žvakė 
pastatyti ant staliuko, papuošto inkrustacijomis. 

Pagaliau graviūra, sukurta ne juodąja maniera, o 
sausąja adata, viena iš šviesiųjų Momo sukurtų gra- 
viūrų. Graviūros centre Mari Edel traukia srovenan- 
tį kibirą iš šulinio. Vyras, kurį matome iš nugaros, 
sėdintį ant šulinio rentinio, krato iš bato žvirgždą. 
(Tikriausiai pats Momas, nes pavaizduotas iš nu- 
garos.) Prieš jį su šaka rankoje lengvinasi Ėstereris. 
Liesa moteris (Estera) šluosto jo penį rankšluosčiu. 
Dešinėje — asilas. 


XXVIII skyrius 


Momas Graveris mirė 1667 metų pabaigoje Ut- 
rechte. Gerardas Van Honchorstas* buvo tada blo- 
gą vardą įsigijęs dailininkas. Honthorstas gyveno 
1590-1656 metais. Neįžiūrima jokios sąsajos tarp 
Honthorsto ir Momo kūrinių, nebent tamsa. Nuti- 
ko taip, kad 1667 metais Momas mirė Utrechte Ge- 
rardo Van Hornhorsto namuose, prireikus tai įro- 
dytų metalo raižinys su parašu kairėje ir data: 1666 
metų gruodis. Graveris, matyt, išvyko iš Romos 


1664 metų pabaigoje. Arba 1666 metų rudenį. Dėl 


* Gerard Van Honthorst — olandų tapytojas, piešėjas ir graveris 
(1590-1656). Pramintas Gherardo delle Notti (Naktiniu Gerardu), nes 


mėgo vaizduoti nakties scenas. 

tikslaus laiko abejojama. Tada olandai buvo turtin- 
ga tauta, vertinanti prancūzų kūrinius. Bet Momo 
Graverio išvykimą, atrodo, lėmė ne Olandijos mies- 
tų turtingumas. Romoje Gerardą Van Honthorstą 
vadino Gherardo delle Notti, tai yra Naktiniu Gerar- 
du. Gražioji dirbtuvė Utrechte tada priklausė Vil- 
helmo Van Honchorsto žmonai, kurios vardas buvo 
Kotryna. Hornthorsto namuose Momo lavoną supa 
Mari Edel. Taip pat nežinoma, kodėl Mari Edel at- 
vyko aplankyti graverio į Olandiją, pas Naktinio 
Gerardo svainę tuo metu, kai šis merdėjo. 


XXIX skyrius 


1664 metų vasario mėnesio pabaigoje Romoje 
vyriausiajam vienos kilmingiausių Romos šeimų 
sūnui, vardu Eugenijus, labai gražiam, labai išsi- 
lavinusiam, labai rafinuotam, labai jautriam, labai 
skaisčiam jaunuoliui, buvo įteikta trisdešimt dvie- 
jų nepadorių kortų malka, įsigyta krautuvėlėje via 
Giulia. Visos Momo Graverio darbo. Toks buvo šei- 
mos gydytojo, Marčelo Ceros, patarimas. Jaunasis 
dvidešimtmetis patricijus, kurį jis atidžiai apžiūrė- 
jo, stiprus, gerai susiformavusiais lytiniais organais, 
tvirtino negalįs vesti, nes niekad gyvenime jam ne- 
buvo užėjęs geidulys. Tėvai, nė mažiausio dėmesio 
nekreipdami į tai, ką sakė jų vyriausias sūnus, papra- 
šė Cerą jį apžiūrėti. Marčelas Cera prirašė nepado- 


81 


82 


rių paveikslėlių, į kuriuos Eugenijus turėsiąs žiūrėti 
visą naktį dviejų Florencijos prostitučių draugystė- 
ję — vienos pagyvenusios ir švelnios, kitaip tariant, 
paslaugios, kitos daug jaunesnės ir karštesnės. Šitas 
bandymas ne tik sužlugo, bet ir sukėlė Eugenijui 
pasidygėjimą, beveik šleikštulį, ir šitas šleikštulys 
buvo toks stiprus, kad jį pagavo klaikas. Florencijos 
miesto mergšės neįstengė susitarti dėl savo naktinių 
pastangų rezultato. Jaunesnioji tvirtino, kad jau- 
nuolio kūnas liko suglebęs, o siela nepaprastai nelai- 
minga, nes jis padarė išvadą, jog jis neskirtas — ka- 
dangi buvo atsiklausiama jo nuomonės — visaverčio 
piliečio, tai yra vyro ir tėvo, gyvenimui. Vyresnioji 
kekšė, bijodama negauti atlygio, dėl kurio buvo su- 
siderėta: už dvi keliones — ten ir atgal — ir už visą 
naktį, teigė, kad tai, ką ana sako, nevisiškai tiesa, 
kad jaunuoliui trumpam pabrinkusi varpa ir kad 
dar viena naktis lengvai įveiksianti jo neryžtingumą 
ir kitus sunkumus, kuriuos ji turėjusi laiko atidžiai 
stebėti. Jaunasis Eugenijus apalpo išgirdęs prostitu- 
tę siūlant dar vieną malonumų naktį. Teko iškviesti 
dviratį vežimą. Šeimos rūmuose tą pačią dieną vis 
tas pats Cera išklausinėjo skalbėjas, šios paliudijo, 
kad niekad nepastebėjusios nė mažiausio naktinio 
išsiliejimo ženklo ant vyriausiojo sūnaus paklodžių. 


Cera paprašė tėvus pagalvoti prieš susaistant sūnų. 
Bet šeimos galva liko kurčias. Svarbūs seni interesai 
reikalavo, kad vyriausiasis sūnus susituoktų su mer- 
gina, kuri buvo jiems pažadėta dar visiškai jaunutė. 

Eugenijui niekad nepavyko atlikti lytinio akto su 
žmona. 

Jaunoji moteris, vis dar nepaliesta, pasiskundė sa- 
viškiams, šie viešai pagarsino apie jos sielvartą. Jau- 
nosios tėvai net pagrasino, kad paskelbs santuoką 
negaliojančia, jeigu jų duktė nebus skubiai sutepta 
ir nepatirs nors trupučio natūralaus džiaugsmo. 

Gydytojas Cera, į kurį vėl buvo kreiptasi, prira- 
šė kerinčius Momo paveikslėlius ir patarė jaunajai 
sutuoktinei padėti vyro geismo organui įgauti stan- 
dumo, darbuojantis visais rankos pirštais. Jaunuolis 
nusižudė 1664 metų gegužės 22 dieną. Graviūros 
buvo išimtos iš pardavimo. Vario plokštės ir visi at- 
spaudai, rasti estampų krautuvėlėje su juodo kry- 
žiaus iškaba, ar Momo, ar kito dailininko rankų 
darbo, buvo vežimu išvežti už penkiasdešimt metrų 
į Campo dei Fiori, o ven sudeginti ir sulydyti minios 
akivaizdoje. Tai viena iš priežasčių, dėl kurių išlikę 
tiek nedaug erotinių kortų, atspaustų tiesiai Klodo 
Melano* ar Momo Graverio rankomis. 

* Claude Mellan - prancūzų graveris (1598-1688). 

XXX skyrius 


Per metinį departamentų dailės draugijų susi- 
rinkimą 1882 metais ponas Gastonas Le Bretonas 
padarė pranešimą apie „Gražiąja juodąja maniera, 
priskiriama Momui, atliktą nepadorią sceną“. Štai 
Gastono Le Bretono aprašymas: „Portretas pasi- 
rašytas ir datuotas Meaum. Sculps. Rom. August. 
1666 apačioje, kairėje, šalia Maltos kryžiaus. Žmo- 
gus, kurio galva skendi šešėlyje, apsirengęs juodos 
taftos liemene, liemenė atsegta, matyti labai gražaus 
sudėjimo kūnas. Jis sėdi, pasisukęs iš kairės į deši- 
nę, žiūri į priekį. Kojos išskėstos. Jo geismo organas 
išsiskiria Flandrijos gobeleno fone. Dešine ranka 
pro prasiskleidusį gėlėtą gobeleną, pakeltą už jo, jis 


rodo gražias jūros kriaukles, padėtas ant sudedamo- 
sios kėdės. Kairėje, ant aplanko, gulinčio ant stalo, 
po kaire ranka galima įskaityti be sutrumpinimo 
„Naktinių estampų rinkinys“: tai garsioji prakeik- 
toji 1650 metų knyga. Žmogus jau pagyvenęs. Visa 
išvaizda liūdna. Galva, skendinti gobeleno ir akme- 
ninės iškyšos šešėliuose, kažkokia baisi. Visa šviesa, 
kurios šaltinio nematyti, nukreipta į pilvą ir lytinius 
organus smarkaus :47g07 būsenos. Šitos graviūros, 
atliktos juodąja maniera, niekada daugiau niekas 
nematė po 1882 metų. Ji tikriausiai sukurta jau po 
knygų ir nedorovingų paveikslų, sudegintų lauže 
Campo dei Fiori 1664 metų gegužę. Ji niekad nebu- 


vo spausdinta. 

XXXI skyrius 


Dvi garsiausios Momo Graverio graviūros, kurių 
išliko daugybė egzempliorių ir labai didelis tiražų 
kiekis, yra „Šventasis Jonas Parmo saloje“ ir „Hero 
ir Leandras. 

Mes matome šventąjį Joną Parmo saloje, aukštai 
ant kalno. Jis sėdi medžio pavėsyje, atsirėmęs į uolą. 
Rašo Apokalipsę. Pailgo ir siauro oforto kairėje tupi 
erelis, nagais įsikibęs į kalno viršūnės kraštą, jo mil- 
žiniški išskėsti sparnai nušviesti gęstančios saulės 
šviesos. 

„Hero ir Leandras“ yra graviūra, atlikta juodąja 
maniera. Gotikinį bokštą daužo vilnys, kurias dar 
vis kilnoja audra. Bokšto viršuje Hero, beveik nuoga 


ir išsidraikiusiais plaukais, palinkusi į priekį, viena 
šviesos apšviesta krūtimi, dešinėje rankoje laikanti 
romėnišką lempelę, kurios dagtis uždegta, stengiasi 
įžiūrėti jūroje savo negyvo mylimojo kūną — nuogą, 
aukštielninką, su smarkiai atkarusia galva, - bangos 
jį mėto kaip nulaužtą medžio šaką. 

XXXII skyrius 


Jis tikėjo Dievo teismu, bet visiškai nepripažino 
sielos nemirtingumo. Tačiau, pasak Puaji, kol gyve- 
no Romoje, eidavo į mažytę keistą Tiesos Burnos 
bažnytėlę. 

Nusiimdavo skrybėlę ir atsisėsdavo. 

Kartais atsiklaupdavo. 

Kasdien, net pliaupiant lietui, net tada, kai karš- 
čio migla draikėsi virš upės ir gulė ant sienų ir me- 
džių, jis eidavo keletą metrų nuo ten ligi Fabricijaus 
tilto. Nusileisdavo ant upės kranto prie griuvėsių ir 
vandens. Nugara atsirėmęs į medžio žievę ar palin- 
dęs po šakomis, ar po seno akmens iškyša, tarp an- 
čių ir žąsų, šlepsenančių po purvyną, stebimas pilkų 


ožkyčių žvilgsnio, jis žvelgdavo į Tiberį, jo verpetus, 
jo smarkią tėkmę, baltų putų čiurkšles, atsitrenkian- 
čias į uolas. Panirdavo į duslų Tiberio šniokštimą. 

XXXIII skyrius 


Į Momo daiktų apyrašą Romoje įeina žmogaus 
ausis permatomo stiklo inde. 

Ji įeina taip pat, pasak Puaji, į „Aštuonias Momo 
Graverio ekstazes'. 

Ši ausis, atrodo, gulėjo skrynioje trečiame Momo 
dirbtuvės aukšte 1655-1702 metais. 

Buvo toks jaunuolis, kilmės iš Magdeburgo, my- 
lintis vyrus ir pravardžiuojamas Ėstereriu*. Apie 
1640 metus jis buvo apmokytas Antverpene Abraha- 
mo Van Berchemo. Atsitiko taip, kad Kano miestely- 
je drauge su Mari Edel jis laukė Abrahamo ir Momo 


Graverio, kurie tuo tarpu, bėgdami nuo prancūzų 


* Nuo vokiečių kalbos žodžio Osterreicher - austras. 


kareivių žiaurumo, bandė su jais susisiekti jūra. Per 
varžybas Oti upėje tarp sielininkų 1651 metų pava- 
sarį Ėstereris atstovavo puodžiams. Ir, visų bendram 
nusivylimui, tapo sausuoju karaliumi. Tada sieli- 
ninkai susirinko vieni ir, nepaisydami keleto Kano 
miestiečių, nepaisydami upeivių, nepaisydami žvejų, 
žvejojančių dumble, nepaisydami žvejų, žvejojančių 
jūroje, nepaisydami puodžių, žiedžiančių molinius 
puodus, ir puodžių, dirbančių alavinius puodus, ku- 
rie visi manė kitaip, nusprendė varžybų neįskaityti. 
Suorganizavo antras varžybas, kur Ėstereris turėjo 
sutikti su antrosios rankos užstatu ir, žinoma, pra- 
laimėjo. Rankos užstatu vadinama ranka, pririšta 
rungtynininko nugaroje. Kovoti ant vandens su su- 
pančiota ranka neįmanoma — tokia netvirta tampa 
kūno pusiausvyra. Atrodė, kad tik sielininkas gali 
būti metų karaliumi kiekvienai upei. Bet šitas sie- 
lininkų ir Kano uosto karaliaus vietininko neteisin- 
gumas taip įsiutino Estererį, kad nei Mari Edel, nei 
smuklininkas, nei niekas iš puodžių, kurie buvo jį 
išrinkę savo varžybininku, neįstengė jo numaldyri. 
Palei upę žingsniuoja sielininkas su žeberklu 
rankoje, kuriuo turi pritraukti sielius, plaukiančius 

Oti upe kranto linkui. Šis reginys atvaizduotas ant 
sidabro plokštės su parašu April 1665, Meaum. 
Sculps. 

Staiga vyras atsigrįžo į Ėstererį ir sviedė į jį savo 
žeberklą. Iš pradžių Ėstereris išvengė kablio. 

Kai Estereris išgirdo, kad jį užpuolusio sielininko 
kvėpavimo ritmas vis tankėja, pasinaudojęs tuo jį 
užmušė. 

Ėstereris visados mušdavosi ausuodamas. 

Kai Kano smuklininkas per atoslūgį aptiko 
kūną — kūnas daužėsi į pontoną, - pagrasino aust- 
rui, kad iškvies anglų kareivius. 

Ėstereris gerą ketvirtį valandos skaldė smuklinin- 
kui ausis. 

Paskui jis bakstelėjo į išlygintų baltinių krūvą 
ant stalo. 

— Kur išskalbti ? Skalbykloje prie upės? 

— Taip, — atsakė smuklininkas, raudonas kaip bi- 
jūnas. 

Ėstereris nenorėdavo dėvėti drabužių, skalbtų 
prie upės mieste. Nes mieste tai esą laidotuvių skal- 
byklos. Jaunasis Estereris vadino „laidotuvių skal- 
bykla“ skalbyklą, iš kurios buvo nešamas vanduo 


numirėliams prausti. Pasak Ėstererio, šitas vanduo 
prišaukiąs nelaimę. Jis nuėjo pas skudurininką į gre- 
timą kaimelį, čia iškeitė Kane skalbtus drabužius į 
kitus, bet šie jam nepatiko. Tada ryžosi pavogti švie- 
siai mėlyną eilutę iš vieno miestiečių namo. O jį vi- 
sur sekė žmogus, matęs, kaip jaunasis austras užmu- 
šė sielininką. Šitas žmogus be atvangos šnipinėjo, 
ir visi matė, kad jis šnipinėja. Nebuvo prekystalio, 
nebuvo lango, nebuvo smuklės, nebuvo statinaitės 
kopose, kur nebūtum sutikęs jo uždavinėjant klau- 
simus. Mari Edel parodė Ėstererui šitą vyrą, kuris jį 
juodino. 

Mari Edel šnibžtelėjo Ėstererui, kad yra kai ką 
sumainiusi. Jis paprašė pasakyti ką. Ji papasakojo. 
Jis nusijuokė. 

Kartą, kai tas vyras, tylom prikišęs ausį klausėsi 
prie puodžių durų, Ėstereris, jų išrinktasis varžybi- 
ninkas, prikaustė jį prie vietos surišdamas rankas. 
Tada Mari su vinim ir plaktuku prikalė jo ausį prie 
durų. 

Vyras taip ir liko ten tupėti prikalta ausimi. Jo 
pažiūrėti sugužėjo visas kaimas. Rinkosi ir juokėsi 
net puodžiai, dirbantys alavinius indus. Numovė 

jam kelnes ir perplėšė marškinius. Jis neišmanė, kaip 
ištraukti vinį nenusiplėšiant ausies. Rėkė, kad kas 
nors atėjęs jį išvaduotų, bet niekas nesiryžo. Vyras, 
šio susidorojimo auka, paprašė praeinančią moterį, 
kad ji nosine uždengtų jam veidą, idant žmonės ne- 
matytų gėdos, kurią jis išgyvena dėl savo padėties ir 
atlikdamas gamtinius reikalus po savimi. Jo žodžiai 
sugraudino moterį, bet ji klausėsi tylomis, nes bi- 
jojo puodžių išrinktojo varžybininko. Ji pati buvo 
puodų dirbėja — dirbo alavinius puodus. Galų gale 
vieną naktį žmogus nusiplėšė ausį, ir niekas daugiau 
jo nematė. Nors iki tol visi niekino jaunąjį austrą 
dėl jo papročių, nuo tos dienos ėmė jį gerbti. Bet 
medkirčiai jo nekentė. Mari Edel išlaikė ausį kera- 
miniame inde, druskoje, paskui stiklainyje, kuris 
rastas Momo dirbtuvėje ir įtrauktas į romietišką 
apyrašą, nors niekas nesupranta kodėl. Nė vienoje 
šio graverio darbo graviūroje nepavaizduota ausis. 


XXXIV skyrius 


Momas Graveris, būdamas keturiasdešimt devy- 
nerių metų, buvo užpultas Romos apylinkėse 1666 
metų birželio 8 dieną. Tai liudija Romos lankininkų 
parodymas su tos dienos data ir vienuolikos pavar- 
džių parašais. Gyveno tada graveris vienas. Jis sėdi 
laukuose, tarp sudūlėjusių akmenų, nugara atsirė- 
męs į žalią ąžuoliuką, su didžiąja šiaudine skrybėle, 
slepiančia veidą ir saugančia nuo saulės. Svajoja. 

Iš svajų jį pažadina jaunuolis, čiumpa, trenkia 
ant išdžiūvusios žemės, smeigia jam į kaklą peilį, 
kėsindamasis jį papjauti. Momas žiūri į jį: jis su- 
krėstas jo bruožų. Stebi jį. Nerėkia. Keista, jis pri- 
simena vieną Jano Hemkerso, savo mokytojo Briu- 

gėje, medžio graviūrą. Toje graviūroje Hildebrandas 
žiūri į Hadubrandą*, iškėlusį ginklą. Tėvas mato 
sūnų, kuris ruošiasi jį nužudyti. Mato, kad sūnus jo 
neatpažįsta. Mato artėjant lemtingąjį judesį sūnaus 
žvilgsnyje. Bet tėvas nieko nesako. Jaunuolis — jam 
dvidešimt šešeri metai —- smeigia ašmenis į kaklą. 
Ištrykšta kraujas. Taip, manoma, iš žiemos gimsta 
pavasaris. 

Šią akimirką staiga iš šeivamedžio krūmo virš 
jų išnyra šešėlis, nešinas maišu, ir pasileidžia teki- 
nas žemyn kalva tarp griuvėsių, dilgėlių, gervuo- 
gynų, nugriuvusių kolonų ritinių, mažyčių ąžuolų 
keružių. 

Jaunuolis staiga palieka Momą pusiau perpjau- 
ta gerkle kalvos dulkėse ir pašokęs atsitiesia; puola 
kiek įkerta vytis tą, kuris ten apačioje davė į kojas. 


* „Hildebrando giesmės“ (Hildebrandslied) veikėjai. Tai seniausias 
epinis vokiečių paminklas, herojinė legenda (IXa. rankraštis) 


XXXV skyrius 


Momas guli ant čiužinio. Piemens trobelėje, vis 
dar Romos apylinkėse. Tvarstydamas žaizdą, aplink 
jo kaklą baltą vyturą vynioja gydytojas. Graveris 
mąsto apie ką tik įvykusią sceną. Jis sako šnopuo- 
damas: 

— Man regis, aš visą gyvenimą pavyduliavau. Pa- 
vydas pirmesnis už vaizduotę. Pavydas — tai vizija, 
stipresnė už regą. 

Prieš jį - dvidešimt šešerių metų jaunuolis, tas, 
kuris jį užpuolė. Jis apsuptas keturių Romos lanki- 
ninkų. Stovi išblyškęs; nepaprastai gražus; jo rankos 
surištos nugaroje; jis neįstengia ištarti itališkai nė 
trijų rišlių žodžių, kurie turėtų bent kokią prasmę. 

Šalia jo — fajanso perpardavinėtojas, kuris ryja jį 
akimis, net aistringai, ir bando ateiti jam į pagalbą. 
Galiausiai jaunuolis sako flamandiškai lankinin- 
kui šalia jo, kad jis kalba tik AHamandiškai ir nemo- 
ka romiečių kalbos. Sako flamandiškai suklydęs. 
Kužda darkyta lotynų kalba, kalbėdamas rankomis: 


„Perdonare mihi! Perdonare mihi!“ 


XXXVI skyrius 


Tada Momas pravirko ir nusigręžė į sieną. Pa- 99 
klausė tyliai Hamandiškai prieblandoje: 

— Iš kur tu atsiradai? 

— Iš Briugės. 

— Kaip vadiniesi? 

— Vanlakras. 

Momas vis dar nieko nesako. 

Vanlakras kalba toliau: 

— Atvykau į Romą šiandien. Iš manęs pavogė visą 
mano mantą. Esu čia, nes ieškau savo tėvo. Mat mano 
tikrasis tėvas gyvena Romoje. Žinau, kad jis pardavi- 
nėja savo ofortus via Giulia. Estampų pirklys atsisakė 
man duoti jo adresą. Gal jūs pažįstate šį graverį? 

— Ne. Nepažįstu, — atsako Momas Aamandiškai 
neatsigręždamas. 

Taip ofortistas liko pasislėpęs šešėlyje. 

Tada gražusis jaunuolis, nors jo rankos surištos 
nugaroje, atsiklaupė ant plūktos aslos prie čiužinio. 
Neatlyždamas klausia Aamandiškai žmogų, kurį ką 
tik sužeidė: 

— Tas graveris vadinasi Momas. Jūs jį pažįstate? 

— Ne. Nepažįstu, — atsakė Momas. 

— Tame krepšyje, kurį iš manęs pavogė, buvo 
graviūra su Momo išraižytu mano motinos veidu. Į 
tą paveikslą aš toks panašus, kad bet kuris žmogus, 
jį pamatęs, apsiriktų, — kalbėjo toliau jaunuolis Ha- 
mandiškai. — Tas paveikslas būtų užkirtęs kelią bet 
kokiam paneigimui, kuris galėjo būti man mestas. 
Jis būtų įveikęs visas abejones. Dabar aš jo nebe- 
turiu. 

— Galbūt jūsų vagis ar jūsų krepšys bus suras- 
ti, - pasakė Momas. 

— Tikiuosi! — šūktelėjo jaunuolis. 

Tą akimirką į valstiečio trobelę įžengė Flandrijos 
ir Nyderlandų konsulas. 


— Dar kartą atleiskite, pone, - Hamandiškai pa- 
kartojo klūpėdamas jaunuolis, prisispaudęs prie 
čiužinio, ant kurio gulėjo Momas, — kad aš ką tik 
palaikiau jus žmogumi, pavogusiu mano kelioninį 
krepšį. 

Tuo metu konsulas, gydytojas ir lankininkai su- 
sikivirčijo. 

Tada Momas atsigręžė į lankininkų būrį ir pasa- 
kė itališkai: 

— Paleiskite šį jaunuolį! 

Bet keturi lankininkai nesutiko. Momas kilste- 
lėjo, kiek pajėgė, liemenį ir šiaip taip atsisėdo ar- 
tojo guolyje. Jo veidas buvo apsipylęs prakaitu. 
Audeklas, juosiantis kaklą, raudonavo nuo kraujo. 
Iš akių tekėjo ašaros. Nosis bėgo. Jis žagsėjo. Buvo 
dar atgrasesnis negu paprastai. Ėmė traukti iš kelnių 
kapšelį. Davė vieną auksinį pinigą jį sutvarsčiusiam 
gydytojui. Davė keturias monetas lankininkams. 
Vienas iš jų pastatė Vanlakrą ant kojų, timprelėjęs 
jį už švarko, ir atrišo jam rankas. Lankininkai pri- 
vertė gydytoją surašyti ataskaitą, kurią jie perduos 
savo įgulai. Paprašė fajanso perpardavinėtoją, paskui 
konsulą padėti savo parašus. Paskui kunigą. Jaunasis 


101 


102 


Vanlakras taip pat pasirašė. Tada jaunuolis paskuti- 
nį kartą atsigręžė į Momą, gulintį ant šiaudų paklo- 
jos, vis dar jo neatpažindamas; vėl puolė ant kelių; 
pabučiavo graveriui ranką; toliau tebevapėjo savo 
nesuprantamą: „Perdonare mihi! Perdonare mihi!“; 
staiga pašoko; neatsisveikino net su Flandrijos kon- 
sulu, nei su lankininkais, nei su kunigu, nei su fa- 
janso perpardavinėtoju. Jis jau lauke. Kudakuoja 
vištos. Jis bėga per kalvą. 


XXXVII skyrius 


Buvo atsiųsta jo karieta iš Aventino į Porta Portu- 
ensis. Graveris buvo pargabentas į vilą. Jis liepė savo 
dviem tarnaitėm nieko neįleisti, išskyrus jo draugą 
Klodą. Jos nebeatidarydavo durų, kai kas nors bels- 
davosi ar braižydavosi apie kiemo vartus, išeinančius 
į gatvelę, užžėlusią samanomis. Vakarais jo aplankyti 
ateidavo tik Klodas. Tarnaitės atidarydavo išgirdusios 
ypatingą ženklą, dėl kurio buvo susitarta. Padėdavo 
senam podagros kamuojamam dailininkui užkopti 
akmeniniais seno siauro namo laiptais ligi terasos. 
Atnešdavo vyno ir sriubos abiem vyrams, paskui pa- 
likdavo juos šnekučiuojantis stogelio šešėlyje, vakaro 
vėsoje. Momas Graveris pamažu lyso. Dėl žaizdos 
gerklėje už balso stygų susidarė divertikulas, nusilpo 
balsas. Praryti jis galėjo tik skystą maistą. 

XXXVIII skyrius 


Momo Graverio ir Želė Tapytojo pokalbiai. 

— Jeigu jis nebūtų pasakęs savo pavardės, niekada 
nebūčiau supratęs, kodėl mane apėmė džiaugsmas, 
kai jaunuolis dūrė man į gerklę. 

Iš pradžių Klodas Lorenas nesuprato nieko, ką 
sakė ofortistas, bet netrukdė jam šnabždėti many- 
damas, kad jam atlėgsra išliejant širdį žmogui, kurio 
giminaičiai tebegyvena Lotaringijoje kaip ir jo pa- 
ties šeima. 

— Kai jis šaukė palinkęs virš manęs, užuodžiau 
nuostabų kvapą ir ant jo rankos, ir jo alsuojamame 
ore. Neturiu omenyje šeivamedžio krūmo. 


Momas dar sakė: 


— Roma jau nebe tokia nepralaidi, kokia buvo 
praeičiai dar neprasiveržus ir neperžengus jos sienų. 

Vis dėlto vieną dieną Klodas ėmė priešgyniauti: 

— Jūs kalbate mįslėmis. Ir tai erzina tą, kuris jūsų 
klausosi. 

Momas atsakė: 

— Yra amžius, kai žmogus susiduria nebe su gy- 
venimu, o su laiku. Jis nebemato pulsuojančio gyve- 
nimo. Mato laiką, su įtūžiu ryjantį gyvenimą. Tada 
suskausta širdį. Žmogus dar laikosi įsitvėręs med- 
galių, kad pamatytų reginį, kraujuojantį nuo vieno 
pasaulio galo iki kito, ir kad neįkristų į jį. 

Klodas Tapytojas pasakė, kad tai, ką jis kalba, ne 
daug ką aiškiau, nors sakiniai, kuriuos taria, taisyk- 
lingai sudaryti. 

Momas pasakė: 

— Žmogaus viduje tūno nepermaldaujama naktis. 
Vyrai ir moterys užmiega kas vakaras. Jie nugrimzta 
į naktį, tarsi tamsybės būtų prisiminimas. 

Tai prisiminimas. 

Vyrai kartais mano, kad jie priartėja prie moterų; 
stebi jų veido išraišką; tiesia rankas į jų pečius; grįŽ- 
ta prie jų kūno kas vakaras ir gulasi prie jų šono; jie 

vis tiek neužmiega; jie tėra nakties žaisliukai, veda- 
mi už pavadėlio neregimos scenos, kuri juos pagim- 
dė ir kuri meta savo šešėlį visur ir ant visko. 

— Nesuprantu, ką jūs čia pasakojate, — atsakė jam 
Klodas Želė. 

Momas skundėsi, kad jam nebeišeina piešti. Jis 
beprotiškai vargo, kol sukūrė frontispisą, vaizduo- 
jantį moterį, kuri verkia žiūrėdama į lygumą tolu- 
moje, ir mažą arkliuką. Buvo pažadėjęs jį Anai Te- 
resei de Margena, jos „Rinkiniui apie mandagumą, 
goslumą, žmogžudystes ir malonius jausmus“. Kitą 
vakarą jis pasakė Lorenui: 

— Tai, kas svarbiausia mano gyvenime, atlikta. 
Esu matęs du ar tris dalykus pirmą kartą. 


XXXIX skyrius 


Plėsdamasis divertikulas, įsimetęs graveriui į ger- 
klę, paskui į stemplę, pradėjo spausti plaučius, su- 
keldamas skrepliavimą ir uždegimą. Jis persirgo tris 
plaučių uždegimus iš eilės, ir šie jį labai nualino, 
nes juos lydėjo komplikacijos — bronchitas ir sausas 
silpnas kosulys. Tada jis surašė testamentą, nes buvo 
įsitikinęs, kad karštinė jį nusineš. 

Griunehageno knygoje Griunehagenas sako, kad 
Momas gyvenimo pabaigoje tvirtinęs: „Kai sėduosi 
prie savo vario plokštės, mane užgula liūdesys. Ne- 
berandu laiko mąstyti apie paveikslą, tikriau sakant, 
matyti jį prieš akis, kad galėčiau perteikti. Mano 
kūrinys yra kitur“. 

XL skyrius 


Klodas Želė spyrėsi, kad gerklę reikia operuo- 
ti, Momas Graveris nenorėjo. Vieną dieną Klodui 
Želė, atėjusiam su barzdaskučiu, Momo durys liko 
uždarytos, nes tarnaitės buvo gavusios įsakymą įsi- 
leisti į namus tik Loreną, bet Loreną vieną. Momas 
pasakė tarnaitėms, kad labiau už bet kokį žmogų 
jis bijąs nepažįstamo svečio, dieviškai gražaus, kuris 
turėsiąs jo rankų darbo paveikslą. Po teisybei, grave- 
rį labiau kamavo depresija negu liga. Jis nusprendė 
išvykti iš Romos, kur buvo sudeginti išraiškingiausi 
ir labiausiai vykę jo raižiniai iš visų tų, kuriuos buvo 
sukūręs. Želė Tapytojas neprieštaravo. Jis puikiai 
žinojo, kad graverio nurodoma priežastis yra sena 


giesmelė ir kad jis užkalba jam dantį žodžiais, turin- 
čiais prasmę, bet tuščiais. Todėl spyrėsi, kad graveris 
pasakytų teisybę, tačiau šis kartojo: 

— Nežinau kodėl, bet mano sieloje nebėra gyvų 
paveikslų. Štai kur tiesa. Dėl to aš ir verkiu. 

Tačiau nesvarbu, ką jam sakė Momas, - Klodas 
abejojo, ar jis sako tiesą. 

Buvo taip, kad gatvelė, kurioje buvo įsispraudęs 
trijų aukštų Momo namelis, baigėsi Tiesos Burnos 
bažnyčia, virš Tiberio. 

Kartą Lorenas pasakė: 

— Kūmai, norėčiau, kad mudu abu nueitume 
kartu ant kranto, prie burnos, ir kad jūs įkištumėte 
į ją ranką. Norėčiau pamatyti, ar Dievas čia pat ne- 
nukąs jums rankos. 

Klodas nusijuokė, bet Momas — ne. Vis toks pat 
rimtas, jis tvirtino, jog žmogus visada meluoja, kad 
ir ką sakydamas. Ir meluoja juo labiau, juo su di- 
desniu uolumu ir atkaklumu tvirtina sakąs tiesą. 

— Brangus bičiuli, štai tiesa: niekas nėra visiškas 
melagis meluodamas. 

XLI skyrius 


1667 metų birželio mėnesį Temzėje buvo visai 
sunaikintas anglų laivynas. Kelno sutartis pasirašyta 
gruodžio 15-ąją. Gruodžio 16-ąją Utrechte Momas 
Graveris padiktuoja — dar labiau šnabždomis — savo 
testamentą. Notaras ir Kotryna Van Honthorst pa- 
linkę ties jo lova, jų ausys beveik susiliečia su jo lū- 
pomis. Nuo vasaros jis nebevalgo. Gruodžio 18-ąją 
jis prideda prierašą prie testamento, įrašydamas Mari 
Edel vardą. Štai dėl ko Kotryna Van Honthorst tik- 
riausiai iškviečia Mari. Jis jos neatpažįsta. Staiga ant 
jam paduotos košės paviršiaus, — košę valgyti jis at- 
sisakė, — jis nupiešia mažytę pavasarinę pavėnę. 

Tuoj po to jis vėl paprašo mėlyno popieriaus ir 


kreidos. 


Vėl piešia. Piešia: Skardžio apačioje keliu iš laukų 
grįžta kaimietis su kastuvu ant peties. Prie stalo po 
guobele Ėstereris ir Momas žaidžia „kas atspės, kiek 
pirštų“. Lesinėja vištos. Sulenkusi kelius, šlapinasi 
maža mergytė. 

Čia, Utrechte, jis nupiešia ant mėlyno popie- 
riaus — kad ir kaip keista — juodą galerą Arno upėje 
tarp Santa Trinita tilto ir Alla Carraia tilto. Keturi 
irkluotojai rungtyniauja ant vandens. Vandenyje, 
prie jaunos verkiančios moters, sėdinčios valtelėje, 
plūduriuoja lavonas. 

Staiga jis kreipiasi į mirusiąją. Taria Nani vardą. 
Sako: 

— O, mano svajų paslaptis buvo kūnas, kuris man 
nuolat vaidenosi. Kitados, išvydusi mano veidą, vie- 
na moteris pasibaisėjo. Tada aš negrįžtamai praradau 
didžiausią dalį savo gyvenimo esmės. Atmintyje man 
išliko žvilgsnis jos akyse, kai ji atgręžė jas į mane, 
bet atsisakė, kad aš tapčiau jos gyvenimo palydovu. 
Turėjau keliauti po kitus kraštus, o ne jos krašte, bet 
kiekviename sapne, kiekviename paveiksle, kiekvie- 
noje bangoje, visuose gamtovaizdžiuose mačiau da- 
lelytę jos ar tai, kas susiję su ja. Aš ją priviliojau ir 
suvedžiojau, kai mano išvaizda buvo kitokia. 

Štai tuo metu jo atmintį ir sukaustė sąstingis. 
Kotryna, buvusi velionio Naktinio Gerardo svainė, 
apsilankė pas Mari Edel ir pasakė, kad mirštantysis 
mini kažkokią Nani. Mari išbalo. Paskui ją pagavo 
didis tylus pyktis. Ji per jėgą ištarė: 

— Nuo pat gimimo nesu mačiusi vyrų, kurie su- 
visai atsiduotų mylimai moteriai. Ir niekad nesu 
mačiusi vyrų, kurie neieškotų jų draugystėje kažko 
nuolankaus, malonaus, kvapnaus, kas maitina, kas 
pritaria, šilto ir švelnaus apvalkalo, savo dauginimo- 
si dalies, motinos prisiminimo. Tos, kurių nebėra, 
visados čia. Didžiosios nebuvėlės diena iš dienos 
vis didėja, o šešėlis, kurį jos meta, vis tirštėja. Tie, 
kuriuos praradome, visada teisūs. Aš vadinu meilę 
šlykščia apgavyste. 

Tada ji įėjo į kambarį, kuriame merdėjo penkias- 
dešimtmetis Momas Graveris, apglėbė jo galvą ir 
sūpavo jį, iki jis numirė. Štai taip jis ir užmigo am- 
žinu miegu. Ji neverkė, kai jis mirė, bet visi Kotry- 
nos namų gyventojai matė, kokia nelaiminga Mari 
Edel ir kad nelaiminga ji ne dėl kalėdinio pasninko. 
Atrodė taip, tarsi būtų visų pamesta. 


XLII skyrius 


Du paskutiniai Momo sapnai. 

Jis prieina prie lango. Lango stiklai atskirti švino 
strypeliais, apsitraukusiais pilkomis samanomis. To- 
lumoje - įlanka. Lyja. 

Prie medinio pontono, kuris tęsiasi išilgai upės 
žiočių šioje vietoje, stovi tik keturi laivai. Vieno 
korpusas mėlynas. Ryškus mėlis tamsaus vandens 
fone. 

Toks yra pirmasis sapnas — spalvotas. 

Paskutinis sapnas, juodas: svajotojas žvelgia į še- 
šėlyje skendintį Luvro rūmų fasadą, Nelio bokštą, 
tiltą, juodą vandenį. Aplinkui viskas sustingę. 

Jis kramto vaflį. 

XLIII skyrius 


Kai Momas Graveris dar nebuvo iškeliavęs iš šio 
pasaulio, pačiomis paskutinėmis gyvenimo dieno- 
mis, merdėdamas iš bado, praradęs atmintį, jis ne- 
bearpažino veidų. Keistai skeryčiojo rankomis po 
apklotu ir kalbėjo su musėmis. Momas Graveris 
gyvenimo pabaigoje keletą kartų pasijuto visiškai 
išsekęs, jam drumstėsi mintys. Jį ištikdavo liūdesio 
priepuoliai, po kurių eidavo tylos valandos. Arba 
staiga apimdavo neapykanta aplinkiniams. Sakyda- 
vo, kad jį kalbina musės ir kad tai jį stebina. Kartą, 
kai jam ainešė vakarienę — nors jis atsisakė prisiliesti 
prie valgio, - ant dubenėlio krašto atsitūpė musė. 
Staiga musė, čiulpianti mėsos sultis, kilstelėjo gal- 
vutę ir tarė jam: 


— Ar tu dabar žmogus, ar vaiduoklis? 

— Nežinau, — atsakė Momas. - O tu? 

— Pati nežinau. Bet esu linkusi manyti, kad gy- 
venu, — atsiliepė musė, toliau čiulpčiodama mėsos 
sultis. 

Momas ranka atstūmė jam kišamą šakutę ir pa- 
sakė musei: 

— O aš manau, kad greitai būsiu buvęs gyvas. 
Mane lanko mano protėviai. Aš išsaugojau savyje 
moterį, kurią praradau. Ji taip pat lanko mane. Ji 
netgi virto jaunuoliu, kuris puola ant manęs me- 
džio pavėsyje ant Aventino kalvos. Mane lanko ir 
žudo kitų žvilgsnis — tokia man gėda. Aš iš tikrųjų 
nesu aš pats. Gal tai ir reiškia būti vaiduokliu? 

— Jei taip, verčiau būti muse, — tarė musė. 

Jis miršta gruodžio 24 dieną, per trečiąjį advento 
šventvakarį, kai visi pasninkauja, neįstengęs praryti 
nė kąsnio nuo rugpjūčio mėnesio. 

XLIV skyrius 


Ofortai, kuriuos Momas nupaišė gyvenimo pa- 
baigoje, nebuvo nei išraižyti, nei atspausdinti jo 
ranka. Tikriausiai dėl to tamsa juose švelnesnė. 
Štai pirmoji nakties scena: Prie gluosnio, dešinėje, 
Mari Edel tūpčiomis laiko žvakę; viduryje smukli- 
ninkas stačiomis laiko žibintą; šalia jo, atsirėmęs į 
valtį, ištrauktą ant kranto, puodžiedys prilaiko ži- 
burį, pastatytą ant valties krašto; visi trys apšviečia 
jaunuolį, visiškai nuogą (Ėstererį), jaunuolis rau- 
siasi upėje. 

Upė - Oti. 

Piešiniai ant vario plokštės - Momo rankų dar- 
bas. Ofortai atspausdinti po jo mirties. Atspaudai 


tamsūs, bet tarsi aksominiai. Tai ne raižiniai, atlikti 
juodąja maniera. 

Žiburys, keraminis katilas, pilnas alyvos, dag- 
tis, vario plokštė, du raižikliai, tyla, kaulėta ranka, 
naktis. 

Vidudienis, šviesa krinta statmenai ant upės, til- 
tu vorele žygiuoja kareiviai. 

XLV skyrius 


„Pono Momo, Romos piliečio ir ofortisto, turto 
apyrašas“ susideda iš dviejų lapų 722 folio ir jame, kad ir 
kaip keista, pažymėta būsimo amžiaus data (1702). 

Po mirties rasta, kad ofortisto būta turtingo: 
koks šimtas gražių papuošalų, tiek pat garsių dro- 
bių ir piešinių, už kuriuos galima buvo gauti du 
šimtus dvidešimt tūkstančių frankų. Šešiolikos 
tūkstančių frankų vertės namas Romoje ir sodyba 
virš Salerno įlankos su vynuogynais ir laukais, įver- 
tinta keturiais tūkstančiais frankų. Jokių paskolin- 
tų pinigų. Dvi lovos, du molbertai, dvi skrynios, 
keturi stalai, keturi suolai ir tiek pat taburečių. Ka- 
rieta keturiais ratais, išmušta juoda sarža. Manto, 


du apsiaustai su gobtuvu, ketveri marškiniai, taip 
pat trejos kelnės. 

Abu arkliai buvo parduoti. 

Katinas atiduotas vienai iš tarnaičių. 

„Momas Graveris, Romos miesto pilietis, išmoko 
piešti pas Foleną. Kortų gamintojo amato pradme- 
nų ir šešėlių technikos išmoko pas Riuisą Reforma- 
tą Tulūzoje. Metalo graviravimo ir oforto technikos 
išmoko pas Johaną Hemkersą Briugėje. Peizažus rai- 
žyti išmoko atvykęs į Romą Klodo Želė dirbtuvėje. 
Buvo sukurtas menui, reikalaujančiam šalto kraujo 
ir daug kantrybės. Jo veidas buvo nuplikytas azoto 
rūgštimi. Jis niekad netapė. Darė* išgaudavo šešė- 
lius kryžiuodamas štrichus; Melanas - duobdamas 
lygiagrečias vageles; Momas — dėdamas vieną šalia 
kitos mažytes keistas raideles. Už varinę plokštę jis 
užsiprašydavo dešimties tūkstančių livrų. Estampai 
kainavo pusę livro, o atspaudas dar pusę tiek. Jis 
nesiimdavo tokių darbų kaip bespalviai inicialai, 
vinjetės, herbai, antraštės, kryžiažiedžiai, kartušai, 
užsklandos. Tėra vienas Momo portretas: jis sėdi 


* Pierre Daret - prancūzų graveris (1604-1678). 

Romos apylinkėse, apšviestas saulėlydžio spindu- 
lių, krintančių ant besiganančių gyvulių, visas jo 
stotas primena šventąjį Juozapą, jis skaito, kaire 
ranka atsirėmęs į seną sieną, pirštai dengia ausį. 
Portretas Puaji iš Abevilio darbo. Apačioje dešinė- 
je: E Poilly scul. Pascet Dominus guasi Agnum in la- 
titudine“. Geriausias jo draugas buvo Klodas Želė. 
Nors gimęs anksčiau už jį, Klodas Želė pergyveno 
jį penkiolika metų; buvo kilęs, kaip ir jis, iš lota- 
ringiečių šeimos: Mišelis Lasnas** buvo normandas; 
Vejenas — Aamandas; Abrahamas Van Berchemas — 
olandas; Ruprechtas — iš Pfalco; Honchorstas — iš 
Utrechto. Jis mokė pagal dviejų sezonų sutartį Ab- 
rahamą Bosą*** iš Turo. Abrahamas Bosas išgyve- 
no du sezonus Romoje niekam nežinant, nes buvo 


xxx 


protestantas. Ten jis mokėsi Akvilos pravarde. 


Abrahamas Bosas pasirinko šitą pravardę dėl Dievo 
įspėjimo Jobui Biblijoje: Et ubicumgue cadaver fu- 
erit, statim adest aguila. „Ir kur tik yra maitos, ten 
* Ganysis Viešpats kaip Avinėlis platybėje (/or.). 
** Michel Lasne - prancūzų graveris (1595-1667). 
*** Abraham Bosse - prancūzų graveris, tapytojas ir teoretikas 


(1602-1676). 
**** Aguila (Jor.) - erelis. 


ir erelis“ (Jobo 39, 30). Paryžiuje Momas Graveris 
pirkdavo laką iš violų meistro Pardu, Sitė saloje, nes 
tai buvo pats kiečiausias, kokį tik galima buvo rasti 
ir įsigyti. Jis sumetė, jog, naudojant juodąjį violų 
meistrų laką, įmanoma išraižyti tokius griežtus kon- 
tūrus raižomąja adata, kad labiausiai apie šį meną 
nusimanantys dailininkai supainiodavo jį su kitu 
metodu. Momas Graveris išmokė šios technikos 
poną Bosą, ir šis apie tai paminėjo savo knygoje. 
Kotryna Van Honthorst iškaldino lotyniškomis rai- 
dėmis ant kapo stelos: „Jis mirė subrendęs dangui, 
bet ne mirčiai. Jo vardas gyvens amžinai. Stabit in 
aeternum nomen“". 


* Vardas išliks per amžius (/ot.). 

XLVI skyrius 


Momas Graveris taip įsimiklino dirbti raižikliu, 
kad kartais, baigęs piešinį vario plokštėje, skirtoje 
azoto rūgščiai, jis imdavo į rankas savo raižomąją 
adatą ir vienu prisėdimu išraižydavo mažyčius silue- 
tus arba augalus, arba vabzdžius, arba akmenėlius ir 
uolas erdvėse, kurių tuštuma kliudė akiai. 

Reta ofortistų, kurie savo kuriamus paveikslus 
įsivaizduoja atvirkščius. Jis dirbdavo stačiomis, pa- 
linkęs į priekį, užgulęs ant stalo. Valandų valandas 
tapšnodavo tamponu drungną laką ant vario plokš- 
tės ir niekad nebraukydavo jo teptuku. 

Vario plokštę aprūkydavo deglu. 

Išraižęs palenkdavo medinį molbertą, pastatyda- 


vo vonelę su azoto rūgštimi prie jo kojų, uždėda- 
vo vario plokštę ant molberto ir šlakstydavo azoto 
rūgštimi. 

Tada imdavo glodinti azoto rūgštį balandžio 
plunksna, kad ji labiau išėstų varį. 

Prisidengdamas savo menu, kaip daugybė to 
meto amatininkų, ofortistas, kaip raižytojas, pasi- 
sėmęs iš jų įkvėpimo arba juos nukopijavęs, perpar- 
duodavo senesnius kūrinius žinovams, kurie papras- 
tai pas juos apsirūpindavo. 

Griunehagenas pateikia tokius Momo žodžius 
1652 metais: „Į graverius reikia žiūrėti kaip į ver- 
tėjus, kurie perteikia turtingos ir nuostabios kalbos 
grožį kita kalba, tiesą sakant, ne tokia gražia, bet 
turinčia daugiau jėgos. Šita jėga tuoj pat nutildo 
tą, kuris su ja susiduria“. Šitas Momo iš Lotarin- 
gijos teiginys yra tarsi atsakas į Melano iš Abevilio 
teiginį; Melanas sakė, kad jis visada raižė paveikslus 
su didesniu užsidegimu ir su didesniu nuoširdumu 
negu tapytojai, supančioti daugybės savo spalvų ir 
noro sužavėti. Melanas netgi sakė: „Į pražūtį žmo- 
nes nuo pat pirmo vaisiaus įstūmė dažų ir tonų 
gausa . 

Ant penkių plokščių, skirtų Mari Edel, taip ir 
parašyta. Sena moteris, atsigręžusi nugara, sėdi ant 
taburetės ir šildo rankas virš žarijų. Šalia jos — ka- 
tinas. Prie diržo kabo du raktai. Dešinėje rankoje, 
iškeltoje virš kairės, ji laiko pasidėjusi ant plaštakos 
sraigę, kuri tiesia galvutę su iškištais rageliais. Keista 
graviūra. 

Saulė pačiame zenite. Nuo terasos apačioje ma- 
tyti Romos stogai. Ilgą šešių kojų stalą, ant kurio 
guli dvi lakuoto vario plokštės, nuo saulės dengia 
stogelis. Po stalo lenta — vonelės rūgščiai. Vidinia- 
me kambaryje antras šviesos šaltinis srūva iš lango 
rombiniais vitražais. Į dešinę nuo akmeninio lango 
užuolaida, krintanti nuo baldakimo, slepia lovą ir 
skrynią, kurioje matyti Homero aprašymo vertas ki- 
limas. Prie lango stovintis stalas — tuščias. Du krėslai 
svečiams išrikiuoti palei sieną. Židinys su sąramos 
lentynėle. Likusi kambario dalis — tuščia. 

Begėdė moteris. Apimtas geismo Jupiteris pasi- 
lenkęs virš miegančios Antiopės* kūno. Tėbų kara- 
liaus duktė miega sulenkusi ranką virš galvos; burna 


* 


Antiopė - graikų mitologijoje Tėbų karaliaus Niktėjo duktė. 


pravira, šlaunys praskėstos; kūnas atrodo laimingas, 
bet ne veidas, jis apimtas siaubo. Jos žvilgsnyje tar- 
si atsispindi Niktėjo pavydas. Olimpo dievas tiesia 
galvą virš Antiopės lytinių organų. Jis žiūri į jaunos 
žavios moters genitalijas. Dešine ranka dievas pri- 
laiko lovos užuolaidą. Visa kita — juoda. Ofortas ir 
sausoji adata. 

Begėdė moteris. Juodoji maniera. Personažai pa- 
vaizduoti ovale iš priekio, vienas klūpo, kitas sėdi. 
Šis laiko skrybėlę ant dešinės rankos. Ištiestos į prie- 
kį jo galvos matosi tik plaukų srautas. Pilvas nuo- 
gas, o tai, kas iš jo prasikišę, iš dalies apžiojusi jauna 
gležna moteris ilgu kaklu, toji, kuri klūpo. Dešinėje 
iš už užuolaidos matyti knygų spintos lentynos. 

Luvras ir Naujasis tiltas laukuose, šešėliai pa- 
lei upę, mažyčiai gyvulėliai saulėje. Nuostabiai iš- 
raižyta. 

XLVII skyrius 


Mari Edel papasakojo Kotrynai Van Honthorst 
apie Momo vaikystę. Momo senelė pakrikštijo vai- 
ką Končinio* kraujo šlakeliu, kai šio kūnas buvo 
sudraskytas, kad vaikas būtų stiprus. Jis mėgo juo- 
dą vyną, piktnaudžiavo juo. Nekovojo su mirtimi. 
Momas gimė Paryžiuje 1617 metų pavasarį. Buvo 
kilęs iš Lotaringijos. Jis sakydavo: „Vaikų veidai 
permainingi“. Todėl niekad jų nepiešė. Kai jam su- 
ėjo penkiasdešimt metų, jo veidas buvo įsitempęs 
ir keistas. Jis buvo labai liesas. Akys tebespindėjo 

* Concini- italų avantiūristas ir politinis veikėjas (1575-1617). 
Atsidūręs Prancūzijoje, su žmonos pagalba įsitvirtino karaliaus dvare. 


Tapo markizu, Prancūzijos maršalu. Buvo žiaurus ir gobšus. Liudvikas 
XIII įsakė jį suimti ir nužudyti. 


kaip naujagimio ar varlių. Pilki labai dideli rutu- 
liai, bet nebuvo aišku, kas juose šviečia. Jie gyveno 
savo gyvenimą tamsiame vandenyje. Įspūdis buvo 
labai stiprus, bet negalėjai pasakyti, kas už šių akių 
slypi — gėla, alkis, nerimas ar skausmingas pyktis. 
Dėl sužalojimo jo veido išraiškos buvo dar labiau 
nepermanomos. 

Ouignard, Pascal 
Ou28 Terasa Romoje: /Pascal Ouignard; iš prancūzų kalbos vertė 
Ramutė Ramunienė. — Vilnius: Alma littera, 2005. - 128 p. 


ISBN 9955-08-860-5 


Prancūzų rašytojas Paskalis Kinjaras (g. 1948) lietuvių skaitytojams 
žinomas kaip „Nė vienas pasaulio rytas“ autorius. „Terasa Romoje“ pa- 
sakoja apie jauną graverį Momą, kuris tampa pavyduliaujančio sužadėti- 
nio auka. Išlieka sveikos tik akys. Dėl subjauroto veido jis priverstas atsi- 
sakyti mylimosios, kurią beprotiškai mylėjo ir mylės iki pat mirties. 

Knygą sudaro 47 „graviūros“ — scenos, beveik be sąryšio, bet pie- 
šiančios dailininko gyvenimo kelią. Veiksmas vyksta XVII a., daugiausia 
Romoje. Autorius knygoje domisi naujai išrasta grafikos technika, vėliau 
pavadinta mecotinta. 

Knygoje „Terasa Romoje“ be herojaus, kuris yra istorinis asmuo ir 
kurio darbų yra išlikę, yra ir daugiau įžymių to meto graverių. Momo 
draugas — Klodas Želė, vadinamas Klodu Lorencu, garsus XVII a. ta- 
pytojas peisažistas. 

